Mühacirlərin porno-bloqları – Azlogos\nİranla Qərb arasında dialoqun qurulmasında əhəmiyyətli rol oynayan Məhəmməd Hatəminin mədəniyyət naziri, özəlliklə də, prezident olduğu dönəmlərdə yerli kinematoqrafçılar daha çox yaradıcı azadlıq əldə etdi. Bunun sayəsində İran kinosu Qərbin nüfuzlu festivallarında uğur qazandı, ölkəni müsbət yöndən tanıtdı. Hatəminin kino sahəsinə tətbiq etdiyi güzəştlər, uyğun şərtlərin yaradılması siyasi vəziyyətdən narazı, etirazçı gənclərin bir qismini kinoya yönəltdi. Başqa sözlə, onların passionar enerjisi yaradıcı və keyfiyyətli məhsula çevrildi.\nAzərbaycan iqtidarı da müəyyən sahələrdə Hatəminin yoluyla gedə bilərdi. Ki, heç olmasa, ölkənin ümumi vizyonunda indiki qədər kəskin kontrastlar yaranmasın. Yanlış media siyasəti nəticəsində müstəqil mətbuat sıxışdırıldı və TV-lərdə problemlərinin müzakirəsini, ictimai-siyasi mühitin gerçək ştrixlərini görməyən sıravi tamaşaçı üçün bu boşluğu Yeni media jurnalistikasının təklif etdiyi kontentlər doldurdu. Halbuki, müəyyən sərhədlər daxilində (məsələn, ANS-in 20 il əvvəlki vəziyyətini saxlamaqla, İTV-də bugünkünə nisbətən daha yumşaldılmış siyasət yeritməklə və s.) peşəkar, savadlı televiziyaçılar yetişdirilə, keyfiyyətli məhsullar istehsal oluna bilərdi. Əlbəttə ki, bu gün Yeni media jurnalistikasının təklif etdiyi kontentlər içərisində faydalısı da var. Amma öz həqiqətlərini lazımi yerdə lazımi məkanda görməyən xeyli tamaşaçının məcburən istehlak etdiyi ziyanlı məhsullar da.\nAzlogos-da yazılarını maraqla oxuduğum müəlliflərdən biri Mirzənin “İnformasiya müharibəsinin qurbanları” məqaləsində bir neçə “siyasi bloger” haqda şərh diqqətimi çəkdi. İlk dəfə eşitdiyim, izləyicisi çox olan bu isimləri və daha bir neçə “siyasi blogeri” izlədim.\nTəqdimatlarında “siyasi bloger” olduğunu xüsusi vurğulayan, Almaniyada yaşayan Orxan Ağayev “Hüseyn TV” adlandırılan kanalda yayımlara çıxır. Hədəfində siyasətçilər, müğənnilər olanda izləyici sayı adətən 200-300 min arası dəyişir. Müəllifin “siyasi blogerliyi” yalnız o amillə şərtlənir ki, siyasi hakimiyyət söyülür, müğənnilər, aktrisalar təhqir olunaraq siyasi rejimə xidmətdə suçlanılır.\nBaxdığım bir videoda onun hədəfi aktrisa Məleykə Əsədovaydı. Ağayev aktrisanın yatağına soxulur, hakimiyyətə xidmətini nə vaxtsa telekanallardan birində Şuşanın işğal günündə oxuyub oynaması və s. ilə əlaqələndirir. Şuşanın işğalı günündə şou veriliş yayımlamaq dəvət olunan qonaqdan çox, kanalın etik və savad probleminə söykənir.\nİkincisi, Məleykə Əsədova istedadsız aktrisa olsa da, ölkə üçün Ağayevdən daha yararlıdır. Ən azı Azdramadakı intriqalara, dedi-qoduya qoşulmur, ədəb-ərkanla məşqinə gəlir, roluna hazırlaşır, xeyriyyəçiliklə məşğul olur. Hətta illərlədir ki, yaxşı aktrisa olmaq üçün ciddi-cəhdlə çalışır, səmimiyyətlə oynamağa, sevgisini tamaşaçıya ötürməyə çalışır. Düzdür, çox hallarda onun səmimiyyəti niyəsə saxtalıq kimi görünür. Amma bütün hallarda əməksevər aktrisa olduğuna görə hörmətə layiqdir.\n“Kəşf etdiyim” başqa bir bloger Manaf Cəlilzadədir, deyəsən, İsveçrədə yaşayır, monoloqları “Diktator” adlı TV –də yayımlanır. Onun da mövzusu tanınmış siyasi-ictimai, incəsənət nümayəndələrinin söyülməsi olanda izləmə sayı artır. Videolardan birində o, çıxışına mobil telefonundan səsləndirdiyi hind-arabesk musiqisi tərzlərində “Ana, ağlama, qara bağlama” adlı mahnı ilə başlayır. Mahnının müşayiəti ilə iyulda həlak olan zabit və əsgərlərimizin fotosu təsvir olunur, bu müddətdə isə Cəlilzadə romantik-poetik dilxor görkəm alır. Danışdıqca səs tonu gah qəzəblə yüksəlir, gah da enir: “Sosial şəbəklərə baxıram. Sanki iki-üç həftə əvvəl Azərbaycanda müharibə deyilən şey olmayıb. Sanki iki-üç həftə əvvəl şəhidlər verməmişik, general verməmişik, kapitan verməmişik, mayor, gizir verməmişik”.\nCəlilzadənin artistik qabiliyyəti çox aşağıdır, müharibə mövzusunda duyğularla manipulyasiya cəhdi dərhal duyulur. Stanislavski onu dinləsəydi, heç şübhəsiz ki, “İnanmıram” deyərdi.\nFransada yaşayan Məhəmməd Mirzəli “Made in Azerbaijan” kanalında çıxış edir. Onun da izləyici sayının çoxluğu videolarının məğzindəki epatajdan, məmurları hədəf götürməsindən asılıdır. Mirşahin Ağayevə həsr etdiyi video “Azərbaycanın ən məşhur əxlaqsızı” adlanır. Mirzəlinin leksikonunda söz ehtiyatı azdır. Vurğulanan əsas kəlmələr “fahişə və əxlaqsız”dır. Mirşahinə həsr olunan videobloqa 1 milyondan çox adam baxıb. Amma bəyənmə sayının azlığından güman etmək olar ki, tamaşaçılar orijinal məzmun, maraqlı qəhrəman gözləyirmişlər, sadəcə, başlığın tələsinə düşüblər.\n“Paz TV”-də çıxış edən, İsveçrədə yaşayan Süleyman Süleymanlı 18+ leksikonu ilə danışır. İzləyici sayı və məzmun baxımından burda da eyni tendensiya hakimdir. Videolardan birində şou-biznes nümayəndəsi Afaq Aslanın mitinqdə iştirak edən qadınları təhqir edib-etməməsi ilə bağlı məsələni dəqiqləşdirir. Süleymanlının sayəsində aydınlaşdı ki, Afaq Aslan “siyasi bloger”dən savadlı, məntiqli və mədənidir. Və özünü şou biznes üzvü kimi Afaq Aslan yox, o aparır.\nAlmaniyada yaşayan və yetərincə izləyicisi olan Qabil Məmmədov şəxsini zabit kimi təqdim edir, bəzən hərbi qiyafədə çıxır. 1988-ci illərin Meydan pafosunda danışan Qabil Məmmədovun üslubuna poetik-lirik tərz xasdır. O, siyasətlə patriotik poeziyanı, didaktik atalar məsəllərini sintez edir. Əli İnsanovun bəyanatını şövqlə çatdırdığı videoda maraqlı bir detal vardı. Əli İnsanovu bəlağətlə öyən müəllifin səsi qəfil yavaşıyaraq, ikimənalı şəkil alır: “Siz onun keçmişini gözəl bilirsiz, ona görə bu barədə danışmıram”. Əli Kərimliyə “gəncliyin babası” təyinatını yükləyən Məmmədovun artistizmi nisbətən inandırıcıdır.\nBir qayda olaraq, siyasi bloqlar fərdlərə öz fikrlərini ifadə imkanı verir. Xüsusən, senzuranın aktual olduğu ölkələrdə bu, geniş yayılıb. Siyasi videobloqlarda vacib siyasi hadisələr təhlil və tənqid olunur, əhəmiyyətli informasiya verilir. Haqqında danışdığım adamların isə siyasi blogerliklə əlaqəsi yoxdur. Bu, siyasi söyüş blogerliyidir. Tənqid və nitq mədəniyyətindən uzaq, intellektdən kasad, söz bazası kasıb olan bu “siyasi bloqları” pornobloqlar adlandırmaq doğrudur.\n…1996-cı ildə Romada qəribə başlıqlı kitab yayımlanır: “Adamyeyən gənclik. Ekstremal dəhşətin antologiyası”. Antologiyada on gənc yazıçının hekayəsi yer alır. Onlar yeni növ qorxu ədəbiyyatı ərsəyə gətirir, onu emosional gərilməylə – kəskin qətllər və işgəncələrlə yükləyirlər. Yeni nəsil yazıçıları əsərlərini şəxsi təcrübələrinə, mütaliə, intellekt baqajına əsaslanaraq yox, ancaq televizor vasitəsilə dərk edilən, həyatla heç bir bağı olmayan, şüuru manipulyasiya edən illüzioner dünya qururlar. Kulturoloqlar bu tendensiyanı izah edən “mədəni mutasiya” anlayışını önə çəkirlər. Bizdə mədəni mutasiya bir tərəfdən şou vasitəsilə primitiv, düşük idilliya təqdim edən telekanallarda baş verir, digər tərəfdən isə heç bir konsepti olmayan pornobloqlarda…


Bakı-Sumqayıt şosesinə alternativ yol təmir olunur | Mediainfo.az\nBakı-Sumqayıt şosesinə alternativ yol təmir olunur\nBakı - Sumqayıt magistralı - Binəqədi qəsəbəsi avtomobil yolunun tikintisi ilə bağlı “Azəravtoyol” ASC tərəfindən müvafiq işlərə başlanılıb.\nASC-dən Apa-ya verilən məlumata görə, hərəkət hissəsi sıradan çıxmış, payız-qış aylarında gediş-gəlişi pisləşən, piyada səkilərinin olmayan yol vətəndaşların normal və təhlükəsiz hərəkətinə maneə törədirdi. Artıq bu problemlərin köklü şəkildə aradan qaldırılması istiqamətində işlər görülür.\nBakı - Sumqayıt magistralı - Binəqədi qəsəbəsi avtomobil yolunun uzunluğu 6,3 km, eni isə 16 metr təşkil edir. Layihəyə uyğun olaraq yol 2 gediş, 2 gəliş olmaqla 4 hərəkət zolağından ibarət olacaq. Vətəndaşların avtomobil yolunun kənarı ilə normal və təhlükəsiz hərəkəti üçün zəruri olan yerlərdə piyada səkilərinin tikintisi və yol boyu 10 min paqon-metrdən artıq yeni səki daşının düzülməsi nəzərdə tutulub.\nAvtomobil yolunun tikintisi layihəsi çərçivəsində yol yatağının yararsız qruntu 1,8 – 2 metr dərinlikdə qazılaraq çıxarılıb, karbonat materialı tökülərək yenidən kipləşdirilib. Hazırda yol əsasının tikintisi və buna paralel olaraq asfalt-beton örtüyünün döşənməsi işləri aparılır. Ümumilikdə yolun 3 qat olmaqla 80 min kvadratmetr sahəsi asfaltlanacaq.\nHərəkətin normal təşkili üçün zəruri olan yerlərdə yol nişanları quraşdırılacaq, yol-cizgi və yol göstərici xətlərinin çəkilişi, həmçinin 12 yeni avtobus dayanacağının quraşdırılması işləri aparılacaq.\nQeyd edək ki, Bakı - Sumqayıt magistralı - Binəqədi qəsəbəsi avtomobil yolunun tikintisi ilə 2 yaşayış məntəqəsinin 87 min nəfər əhalisinin gediş-gəlişi xeyli asanlaşacaq, nəqliyyat vasitələrinin şəhərə daxil olmadan Quba, Şamaxı, Astara və Qazax istiqamətlərinə və əksinə çıxışı təmin olunacaq.


Ərbil — Vikipediya\n(Ərbil şəhəri səhifəsindən istiqamətləndirilmişdir)\nƏrbil şəhəri – İraq Respublikasında və dünyada ən qədim şəhərlərdən biri.\n36°11′28″ şm. e. 44°00′34″ ş. u.\n861 158 nəfər (2021)\nŞəhər şumerlər tərəfindən salınmışdır. Erbil tarixinin qədim daimi yaşayış şəhərlərindən biridir təklif edilmişdir. Ur olan Neo-Qədim hökmdarı Amar-Sin ikinci il Urbilum işdən. (1975 BC ətrafında) Ərbil 2000 ətrafında M.Ö. 608 BC qədər bir Asur şəhəri idi və fars, yunan, Parfiya, Roma və Sasani hakimiyyəti altında bir Assyria vilayətinin bir hissəsi qalmışdır. Bu fars idarə Assyria paytaxtı idi.\nMinilliyin dən sonra, orta imperiyası altında Cyaxares yəqin Nineveh ilə ələ. Fars imperatoru Cyrus da onların yardım üçün bir mükafat olaraq, Arbela və Kərkük ildə Sagarthians qədim İran qəbilənin insanları bir sıra həll ola bilər 547 BC böyük işğal Assyria və paytaxtı kimi Arbela Yaşlı fars Aθurā Assyria adlı bir Achaemenid satrapy yaradılmışdır. Makedoniyalı İsgəndər M.Ö. 331 İranlı Darius III məğlub olan Gaugamela Savaşı, yer təxminən 100 kilometr (62 mil) Ərbil qərb etmişdir. Döyüş sonra, Darius şəhərə qaçmağa müvəffəq və bir qədər qeyri-dəqiq, qarşıdurma bəzən "Arbela Savaşı" kimi tanınır.\nƏrbil olan Sasanilər altında Roma və İran arasında mübahisəli regionda hissəsi olmuşdur. Adiabene qədim Süryani Britaniya (Ḥadyab üçün yunan forması) Ərbil onun mərkəzi idi və şəhər Krallığı Yəhudilik üçün kral ailəsinin dönüşüm üçün yəhudi Orta Doğu tarixi məlumdur. Onun əhali sonra zamanı konvertasiya birinci və Pkidha 104 AD ətrafında ənənəvi ilk yepiskopu çevrilir ilə Christianty üçün əsrin ikinci Arbela ildə Ḥadyab olan metropolitanate Orta əsrlərdə mərhum qədər şərq Süryani xristianlığın mərkəzi oldu. 1987-ci ildə aparılmış siyahıya almaya əsasən şəhərdə 485,968 nəfər əhali yaşayır. Ərbil şəhəri 7 kvartala ayrılır: Qala (Saray , Topxana və Təkkiyə bölümlərindən ibarətdir), Təcil İslam, Təcil Yəhud, Ərəb Məhəlləsi, Tayrava, Seydava və Xanagah.\nSeydava və Tayrava kvartalları kürd bölgələri olub müvafiq olaraq 1947 və 1957-ci illərdə salınmışlar. Kürdlər həmçinin Xanagah kvartalında əhalinin əksəriyyətini təşkil edirlər.\n↑ The Major Cities and Agglomerations of the World (CityPopulation.de) :Overview : Iraq\nYouTube-da bax : TRT1-də "Sınırlar arasında" verilişində -Ərbil\nMənbə — "https://az.wikipedia.org/w/index.php?title=Ərbil&oldid=6071168"\nLast edited on 27 iyul 2021, at 18:45\nBu səhifə sonuncu dəfə 27 iyul 2021 18:45 tarixində redaktə edilib.


Ərdoğan Əliyevlə bu dosyaları müzakirə edəcək: Paralel və Erməni! – Özəl – Yenicag.Az\nAna Səhifə Manşet Ərdoğan Əliyevlə bu dosyaları müzakirə edəcək: Paralel və Erməni! – Özəl\nƏrdoğan Əliyevlə bu dosyaları müzakirə edəcək: Paralel və Erməni! – Özəl\nAydın Cavadlı – Yanvar 15, 2015 - 04:08\nAzərbaycan Prezidenti İlham Əliyevin Türkiyəyə işgüzar səfəri davam edir. Səfərin ilk günü Türkiyənin baş naziri Əhməd Davudoğlu ilə görüşən Əliyev bu gün Türkiyə Prezidenti Rəcəb Tayyib Ərdoğanla görüşəcək. Azərbaycan Prezidentinin 2015-ci ilin ilk rəsmi ziyarəti olmaqla bərabər ilk dəfə Çankayada deyil, Ağ Sarayda qarşılanacaq.\nƏrdoğanın dəvətlisi olaraq, Ankarada səfərdə olan İlham Əliyevin görüşməsində ikili münasibətlərlə yanaşı bölgədə və beynəlxalq arenada baş verən prosseslər də müzakirə ediləcək. Əliyev və Ərdoğan bərabər Türkiyə-Azərbaycan Yüksək Səviyyədə Strateji Əməkdaşlıq Şurasının 5-ci toplantısına qatılacaqlar.\nHazırda Türkiyəni narahat edən və Milli Təhlükəsizlik Şurası qərarı ilə mübarizə aparılması dövlət siyasətinin mühüm bir parçası olan Paralel Dövlət Şəbəkəsi ilə mübarizə mövzusudur. Azərbaycan bu mövzuda Türkiyədən daha çevik addımlar atsa da, qardaş ölkədə olduğu kimi burada da Fətullah Gülən liderliyindəki PDŞ-nin hələ də güclü olması rəsmi Ankaranın diqqət mərkəzindədir.\nYenicag.az-ın Ankaranın siyasi kluarlarından əldə etdiyi məlumata görə, Ərdoğan-Əliyev ikili görüşməsində və geniş tərkibli Türkiyə-Azərbaycan Yüksək Səviyyədə Strateji Əməkdaşlıq Şurasının 5-ci toplantısının gündəmində Gülən Şəbəkəsinin Azərbaycan ayağı da geniş müzakirə olunacaqdır. Azərbaycanda fəaliyyət göstərən Fətullah Gülənə bağlı biznes sturkurları, onlara dəstək verən hökumət içindəki qaynaqlar barədə müfəssəl hesabat Azərbaycan tərəfinə təqdim olunacaqdır. Mənbəmiz bildirir ki, Şuranın iclasında sadəcə Milli Təhlükəsizlik Təşkilatı (MİT) deyil, Ordu, xarici və daxili işlər nazirliklərinin xüsusi xidmət qurumlarının da mövzu üzrə bilgiləri Azərbaycan tərəfinə təqdim ediləcək.\nEyni zamanda Azərbaycanın da bu görüşməyə əliboş getmədiyi, “erməni dosyası”nı türkiyəli həmkarına təqdim edəcəyi bildirilir. Belə ki, 2014-cü ildən başlayaraq, ermənilərin yenidən sərhəd açdırmaq cəhdləri və iki ölkə arasında münasibləri gərginləşdirməklə bağlı digər planları ilə bağlı Azərbaycan tərəfinin hazırladığı dosyeni təqdim edəcək. Dosyedə planlarla yanaşı bu işdə aktiv fəaliyyət göstərən qurum və şəxslərin adları da mövcuddur.\nTərəflərin Paralel Şəbəkə və Erməni məsələlərində ortaq hərəkəti bundan sonra da davam etdirəcəkləri də bildirilir.\nXüsusilə, Ərdoğanın Əliyevə verəcəyi dosyenin 2015-ci il Parlament seçkiləri zamanı iqtidar namizədlərinin seçimi zamanı ciddi rol oynayacağı bildirilir. Eyni zamanda məhkəmə tərəfindən terror təşkilatı lideri ittihamı ilə axtarışa verilən Gülənin şəbəkəsinə bu ilin ilk altı ayında ciddi zərbə vurulacaq. Qarşı tərəfin də buna cavabsız qalmayacağı bəlli olduğu üçün Ərdoğanın bu məsələdə Əliyevdən ciddi dəstək istəyəcəyi gözlənilir.\nXatırladaq ki, bir neçə gün öncə Əhməd Davudoğlu da Paralel məsələsində Azərbaycan və digər dost ölkələrlə əməkdaşlığın davam etdiyini və Gülən Şəbəkəsinin bu oyunu poza bilməyəcəyini qeyd etmişdi.


Mikayıl Müşviq Poeziya Evi açılsın - Təklif edildi\n15:39 27 Yanvar 2020 441 dəfə oxunub\nAzərbaycan ədəbiyyatının görkəmli nümayəndəsi, repressiya qurbanı, nakam şair Mikayıl Müşfiqin doğulub boya-başa çatdığı ünvanda tədbir keçirilib.\nKulis.az xəbər verir ki, tədbirdə çıxış edən Xalq artisti Nurəddin Mehdixanlı şairin yaradıcılığından söhbət açıb. Bildirib ki, Müşfiq yaradıcılığının çiçəkləndiyi bir vaxtda repressiyanın qurbanı olub. Şair həyatdan erkən getsə də, özündən sonra ədəbiyyatımız, xalqımız üçün xeyli sayda əsərlər, böyük bir ədəbi irs qoyub.\nŞairin vəfatından sonra onun evində yaşamış Səfər Hüseynov qeyd edib ki, indiyə qədər Mikayıl Müşfiqin yaşadığı məkan barədə müxtəlif fikirlər söylənilir. Şairin Çadrovıda, Xızıda və digər yerlərdə yaşadığı söylənilsə də, bunların heç biri həqiqətə uyğun deyil. Mikayıl Müşfiq repressiya olunana qədər ailəsi - ata-anası, bacı-qardaşları ilə İkinci Sovet küçəsindəki 6 nömrəli evdə yaşayıb. “Mənim valideynlərim, ailəmizdə doğulan uşaqlar da o həyətdə yaşayıblar. Mən də 1947-ci ildə həmin evdə doğulmuşam. Müşfiq repressiyaya məruz qalıb güllələnəndən sonra onun bacısı Balacaxanım sürgün olundu. O, sürgündən qayıdanda atam iki otağımızın birini yaşamaq üçün ona verdi. Bir evdə bir ailə kimi yaşadıq. Yaxşı olardı ki, onun yaşadığı yerdə təpənin başında, üzü Xəzərə ya ev muzeyi, yaxud da Mikayıl Müşfiq adına Poeziya evi yaradılsın, qarşısında heykəli, ya da büstü qoyulsun. Onda tarixi həqiqət öz yerini tapar. Əgər istəyimiz baş tutarsa, şairin ruhu da şad olar. Onu harada yad edirlər etsinlər, şairin ruhu doğuldu yerdə dolanır. Əgər həmin ərazidə Müşfiqin ev muzeyi yaxud, M.Müşfiq adına Poeziya evi yaradılarsa, bura bir növ şairin ruhunu ziyarət yeri olar”, - deyə S.Hüseynov əlavə edib.\nTədbirdə çıxış edən professor Fuad Məmmədov, Cabir Novruz adına Fondun prezidenti Cavanşir Qurbanov və Xalq artisti, kamança ustası Şəfiqə Eyvazova M.Müşfiqin yaradıcılığından söhbət açıblar. Bildiriblər ki, lirik, romantik şairin bütün şeirlərində yeni həyata çağırış var. O, milli-mənəvi dəyərlərə, xalq yaradıcılığından bəhrələnməyə üstünlük verib. M.Müşfiq vətənini çox sevirdi. “Ölkəm”, “Ey Dan ulduzu!”, “Könlümün dedikləri”, “Həyat sevgisi” və başqa bu kimi əsərlər şairin yurduna, Vətəninə bağlılığının bariz nümunəsidir.


“Kiyev virtuozları” Qəbələdə konsert verdi - Foto\nKult.az xəbər verir ki, festival çərçivəsində avqustun 2-də axşam Qəbələ Mədəniyyət Mərkəzində tamaşaçılara “Kiyev virtuozları” simfonik orkestrinin konsert proqramı təqdim olunub. Konsertdə festivalın təşkilatçı qurumlarının təmsilçiləri, musiqisevərlər, şəhərin qonaqları iştirak ediblər.\nKonsertdən əvvəl Ü.Hacıbəyli adına Bakı Musiqi Akademiyasının professoru, Xalq artisti Ülviyyə Hacıbəyova “Kiyev virtuozları” simfonik orkestrinin fəaliyyəti, konsertdə çıxış edəcək ifaçıların yaradıcılıq uğurları və səsləndiriləcək əsərlər barədə qısa məlumat verib.\nBildirilib ki, “Kiyev virtuozları” simfonik orkestri Ukraynanın ən aparıcı kollektivlərindən biridir. Orkestr milli və beynəlxalq səhnədə dinləyicilərin və tənqidçilərin rəğbətini qazanıb. Musiqiçilərinin orta yaşı 30 olan bu gənc orkestr Ukraynanın beynəlxalq müsabiqələr qalibi olmuş bir çox istedadlı musiqiçilərini bir araya gətirir. Orkestr Ukraynada qərb bəstəkarlarının əsərlərini məşhurlaşdırmaqla, həmçinin K.Penderetski, V.Silvestrov və M.Skorik kimi görkəmli müasir bəstəkarlarla yaxından əməkdaşlıq etməklə nüfuz qazanıb. Orkestrin özünəməxsus səslənməsi və ustalığı bu illər ərzində bir çox beynəlxalq səviyyədə tanınmış solo ifaçıların və dirijorların diqqətini cəlb edib və birgə layihələrdə çıxış etməyə həvəsləndirib. Orkestrin son qastrol səfərlərinə İsveçrə, Fransa, İspaniya, Azərbaycan və Cənubi Amerika ölkələri aiddir.\nFestival çərçivəsində avqustun 3-də günorta saatlarında Şəki şəhərində “Kiyev virtuozları” simfonik orkestrinin növbəti konserti olacaq. Həmin gün Qəbələ şəhərindəki Heydər Əliyev Konqres Mərkəzində musiqisevərlərə Q.Qarayev adına Azərbaycan Dövlət Kamera Orkestrinin konserti təqdim olunacaq. Axşam saatlarında isə Mədəniyyət Mərkəzində “Naz-nazı” muğam qrupu çıxış edəcək.\n2019.08.02 / 23:07


YENİLİK.AZ İNTERNET QƏZETİ | Archive | Hadisə | 74\nHome » Archives by category » Hadisə (Page 74)\nBakıda sürücünün tanışlıq təklifini rədd edən qadın vəhşicəsinə döyüldü – Qulağı cırıldı\nBakıda gecə saatlarında 41 yaşlı qadınla tanış olmaq istəyən şəxs onu döyüb. Hadisə Yasamal rayonunda qeydə alınıb. Belə ki, Füzuli meydanının qarşısında 1976-ci il təvəllüdlü Günay Qurbanova yolu piyada keçərkən “Mercedes” markalı avtomobilin sürücüsü tanış olmaq üçün ondan telefon nömrəsini istəyib. Lakin qadın ona “yox” cavabı verib. Avtomobildən enərək qadına yaxınlaşan şəxs onunla mübahisə edib. Daha sonra sürücü (hələlik […]\nAğdamda ilanlar evlərə hücum etdi\nAğdam rayonunda ilanlar evlərə hücum edib. Publika.az xəbər verir ki, Əfətli kəndində daha çox müşahidə edilən sürünənlər insanlara hücum etməkdən də çəkinmirlər. Kənd sakini Razi Hüseynov uşaqların yatdığı otaqda gördüyü ilanlardan ikisini öldürüb, bir neçəsi qaçmağı bacarıb. Sakinlər sürünənlərin ötən illərə nisbətən daha böyük olduqlarını və həyətlərdə oynayan azyaşlılar üçün tamamilə təhlükə mənbəyinə çevrildiyini bildiriblər. […]\nDəhşət: Evə girən tank iki körpənin canını aldı\nDağıntılar altında qalan qardaşları xilas edə bilməyiblər Türkiyənin Şırnak vilayətinin Silopi küçəsində zirehli polis tankı bir evə çırpılaraq divarı uçurub. Zərbənin təsirindən çarpayısında yatan 2 uşaq dünyasını dəyişib. Hadisə ötən gün gecə saatlarında baş verib. Mesut Yıldırıma aid olan evin divarları və dirəkləri uçduğundan iki qardaş Furkan və Məhəmməd dağıntılar altında qalaraq dünyalarını dəyişiblər. Polis tankı […]\nAzərbaycanlı qadın sürücünü qızına təcavüz etdiyi üçün bıçaqlayıb ?\nO, ifadəsində sürücünün 8 yaşlı qızına təcavüz etdiyini iddia edib Türkiyənin Tekirdağ valiliyinin Çorlu mahalında sərnişin avtobusuna minən bir qadının avtobus sürücüsünü nədən bıçaqladığı məlum olub. İstiPress Türkiyənin “sabah” saytına istinadən xəbər verir ki, nəzarətə alınan Türkan A. avtobus sürücüsünü bıçaqlaması haqda tükürpədici detalı etiraf edib. İfadələri alınan hər iki şəxs sərbəst buraxılıb.\n4 nəfər 16 yaşlı qızı kabab evində zorladı\nGecə vaxtı yolu azan 16 yaşlı qız ünvan soruşduğu 4 nəfər tərəfindən zorlanıb. Yenilik.az”Mirror”a istinadla bildirir ki, onlar qızın içkili olmasından istifadə edərək yaxınlıqdakı kabab evinin yuxarısındakı otağa aparıb, orada qıza təcavüz ediblər. Hadisə İngiltərənin Kent şəhərində baş verib. 16 yaşlı qız restoranda rəfiqələri ilə əyləndikdən sonra içkili halda oranı tərk edib. O, bir müddət getdikdən […]\nXəbər verdiyimiz kimi, tanınmış iş adamı Füzuli Fərəcovun oğlu Ağaəli Fərəcovun idarə etdiyi “Porsche” markalı 99-BS-999 dövlət nömrə nişanlı avtomobil Gürcüstan vətəndaşı 24 yaşlı Xəyalə Məmmədovanı vuraraq öldürüb. YENİLİK.AZ xəbər verir ki, qaynarinfo.az-ın yazdığına görə, instaqramda “alik_999” niki ilə qeydiyyatdan keçən maşının sahibi kifayət qədər dəbdəbəli həyatı ilə diqqət çəkir. Ağaəli Fərəcov bahalı avtomobilinin və dəbdəbəli […]\nHadisə rayonun Kuman kəndində qeydə alınıb. Kənd sakini, 1993-cü il təvəllüdlü Qurbanova Gültamam Ağahəsən qızı yaşadığı evdə özünü zəhərləyərək intihar edib. G.Qurbanovanın yaxınlarının verdiyi məlumatda bildirilib ki, bu ilin martın 20-də o, rayonun Şinqədulan kənd sakini olan oğlanla qaçıb. Onlar Bakının Binə qəsəbəsinə gediblər. Ailə üzvləri isə bu münasibətə qarşı çıxıblar. Buna görə də məsələ […]


ADAU-nun rektoru İbrahim Cəfərov haqqında jurnalistlərin ağlına nə gəldi qələmi ələ alır! » Xtv.az\nADAU-nun rektoru İbrahim Cəfərov haqqında jurnalistlərin ağlına nə gəldi qələmi ələ alır!\nƏgər insan doğru-düzgün bir yoldadırsa, heç vaxt ona zaval olmur. Gördüklərim, eşitdiklərim məni bu qənaətə gətirib ki, ADAU-nun rektoru İbrahim Cəfərov insanların, dövlətinin etimad və etibarını qazanmağı bacara bilmişdir. Rəhbərlik xüsusiyyətini, xarakterini insana daşıdığı vəzifə yox, o vəzifəyə layiq olan insan özü qazandırır. O, insanın xarakterində, bütövlüyündə, bir sözlə, işi ilə əməlinin vəhdətində olmalıdır. Əgər sən insanların istəyini və sevgisini qazanmaq istəyirsənsə ilk növbədə onlarla səmimi olmalısan…\nKişilərin keçdiyi Karvan! Yel qayadan nə apara bilər ki....?!\nTələbələrin sevimlisi ADAU-nun rektoru İbrahim Cəfərov haqqında jurnalistlərin ağlına nə gəldi qələmi ələ alır!\nMətbuat bütün dövrlərdə cəmiyyətin güzgüsü rolunu oynayıb. Mətbuat başqalarının görmədiyi görüntüləri ortaya çıxarmaqla, əslində cəmiyyətdə əmin amanlıq balansı yaratmalıdır. Vay o, günə ki, mətbuat kimlərinsə əlində, kimlərəsə qarşı dəyənək rolunu oynamaya başladı. İndiki halda da Azərbaycan Dövlət Aqrar Universitetinin rektoru İbrahim Cəfərovdur. Haqqında yazılarda ADAU təhsil sistemində bir RÜŞVƏT ADASIDIR... - İTTİHAM VAR! bəzi mətbu orqanlar artıq obyektivliyini itirmiş, cəmiyyətdə yalnız qana zəhər ifrazedən zob funksiyasını yerinə yetirən kimi görsənir. Bələ hərəkətlər cəmiyyətin gözü olan mətbuatı urvatsızlaşdırır, onu dəyərdən salır. Zatən, bəzi media orqanlarında qələmə alınan cızma-qaraların qərəz məhsulu olması, hansı xırda maraqlara xidmət etməsi hər kəsə gün kimi aydındır. Necə ki, son yazılardan sonra gerçək durum media mənsublarının özü tərəfindən müşahidə olunaraq qələmə alındı.\nAmma həmin yazıları hazırlayan insanlar düşünməlidilər ki, uzun illər dövlətçiliyə sədaqətlə xidmət edən və yüksək vəzifələrdə çalışan İbrahim Cəfərovun şantaj yolu ilə ləkələyib gözdən sala bilməyəcəklər.\nŞər və Böhtan yazanlara tutarlı cavab!\nADAU-nun rektoru tələbələrə, təhsil ekspertlərinə, valideynlərə və KİV-nə m ...\nElçin Kazımovun rəhbərliyi altında 8 saylı Ərazi Vergilər İdarəsinin kollek ...


Şəhid müəllimin ən mükəmməl dərsi » Aztehsil.com\nŞəhid müəllimin ən mükəmməl dərsi\nBu yazı II Qarabağ müharibəsində qəhrəmancasına şəhid olan tarix müəllimi Famil Əhmədzadəyə həsr olunur.\nOnunla tez bir zamanda bir-birimizə isinişdik. Şübhəsiz ki, münasibətlərin yaranmasında ikimiz də rol oynadıq. O, ümumiyyətlə belə xarakterə malik idi: qısa zamanda hamı ilə dil tapır, dostlaşırdı. Ukraynaya yollanan Azərbaycan nümayəndə heyətinin hər bir üzvü ilə də beləcə doğmalaşmışdı Famil. Biz hələ beynəlxalq konfransı planlaşdırarkən onunla mütəmadi ünsiyyətdə olurduq. Həm özünün çıxış edəcəyi, həm də digər həmkarlarımızın mövzuları üzərində götür-qoy edirdik. Məqsədimiz bu idi ki, Respublika Təhsil Şurasının 2016-cı ilin mart ayında Ukraynanın Lviv şəhərində keçirəcəyi "Təhsildə beynəlxalq təcrübə mübadiləsi təlim keyfiyyətini yüksəldən vasitə kimi” mövzusunda beynəlxalq konfransda müəllimlərimiz daha aktual mövzularla çıxış etsinlər, Azərbaycan təhsilinin inkişaf dinamikasını daha mükəmməl şəkildə xarakterizə etməyi bacarsınlar. Famil özü üçün mövzu seçməyə hələ tələsmirdi, götür-qoy edirdi. Arxayın idim. Bilirdim ki, zamanında ürəyinə daha yaxın olan, vacib hesab etdiyi mövzunu seçib təqdim edəcək. Gözlədiyim kimi də oldu. Konfransın başlanmasına təxminən 15 gün qalmış məruzəsini mənə göndərdi. Famil, tarixçi kimi ənənəsinə sadiq qalaraq Azərbaycan və Ukrayna xalqlarının təhsil əlaqələri tarixinə aid mövzu üzərində mükəmməl işləmişdi. Diqqətimi cəlb edən ən mühüm məqam o idi ki, o, məruzədə Azərbaycan və Ukrayna xalqlarının təhsil əlaqələrini mərhələ-mərhələ izah edir və hər bir mərhələnin hər iki ölkədə təhsilin inkişafına verdiyi töhfəni diqqətə çatdırır, onu elmi cəhətdən əsaslandırırdı. Təhsil, elm, pedaqoji əlaqələrin vacibliyini həm də ona görə önə çəkirdi ki, bu əlaqələr müasir təcrübənin öyrənilməsinə, eyni zamanda dostluq təməllərinin möhməklənməsinə yol açır. Biz Ukraynada Azərbaycan və Ukrayna müəllimlərinin, Azərbaycanın Ukraynanın Lviv vilayətinin diaspor üzvlərinin iştirakı ilə Azərbaycan multikulturalizminə həsr olunmuş daha bir beynəlxalq konfransa qoşulduq. Mən bu konfransda da bütün iştirakçı müəllimlər kimi, Familin də əsl vətəndaşlıq mövqeyi nümayiş etdirdiyinin şahidi oldum. O, multikultural məsələlərə də tarixçi mövqeyi, dünyagörüşü ilə yanaşır, aparılan müzakirələrin mərkəzində dayanırdı. Onu daha çox qlobal mövzular cəlb edirdi. Çıxış üçün hazırladığı mövzunun elmi mahiyyətinə varmaqla, maraqlı, məntiqli nəticələr yaratmağı sevirdi. Mən Familin bu xüsusiyyətini onun müəllimliyi, pedaqoji problemlərə bələd olması ilə əlaqələndirirdim. Söhbətlərimizdə əmin olduğumu bildirirdim ki, o, çox da uzaq olmayan bir zamanda elmi iş müdafiə edəcək. Çünki onun intellektual imkanları var idi. Pedaqoji təcrübəsi, tarixçi təfəkkürü onu addım-addım elm dünyasına yaxınlaşdırırdı, mən də bir dost kimi bunu təkidlə ona tövsiyə edirdim. Bizim Ukraynada keçirdiyimiz görüşlərdə, toplantılarda, gəzintilərdə Famil mənim yaddaşımda həm də çiynində gəzdirdiyi Azərbaycan bayrağı ilə qalıb. O, bayrağımızdan bir an belə ayrılmırdı. Dörd il sonra Famili könüllü olaraq torpaqlarımızın erməni işğalçılarından azadlığı uğrunda müharibəyə könüllü aparan da, mübariz bir zabit kimi döyüşə ruhlandıran da, şəhidlik zirvəsinə ucaldan da, Familin mənim də bir vaxtlar müşahidə etdiyim və duyduğum Vətən, yurd, bayraq sevgisi idi. Ümumiyyətlə, o, təhsillə bağlı əhəmiyyətli hesab etdiyi tədbirlərə, təqdimatlara ardıcıl olaraq qoşulur və öz sözü, mövqeyi ilə diqqət mərkəzində olur, seçilirdi. Həmkarları ilə apardığı pedaqoji polemikalara qətiyyətli, məzmunlu, ən əsası isə özünəməxsus inamlı fikirləri ilə istiqamət verirdi.\n2016-cı ilin yay ayları idi. Biz Respublika Təhsil Şurasında daha bir foruma hazırlaşırdıq. Qərara almışdıq ki, bu forumu "Qabaqcıl müəllimlərin birinci ümumrespublika forumu” adlandıraq. Forumun məhz bu adla keçirilməsi təsadüfi xarakter daşımırdı. Artıq 6 il idi ki, Təhsil Şurasında "Qabaqcıl pedaqoji təcrübənin öyrənilməsi və yayılması” layihəsi həyata keçirilirdi. Bu layihə çərçivəsində ölkənin ən yaxşı müəllimlərinin iş təcrübəsini öyrənir, "Təhsil və zaman” qəzeti vasitəsilə Respublikaya yayırdıq. Foruma da əsasən iş təcrübəsini öyrəndiyimiz, eləcə də iş təcrübəsini öyrənməyi planlaşdırdığımız müəllimləri dəvət etmişdik. Famil müəllim, iş təcrübəsini öyrənməyi planlaşdırdığımız müəllimlərdən idi, bununla belə forumda onun da çıxışı nəzərdə tutulmuşdu. Bu dəfə Famil müəllim tarixin inteqrasiya şəraitində tədrisi problemlərindən bəhs etdi. Mən bu konfransda müəllim dostumun zəngin ədəbiyyat, coğrafiya, dünya tarixi biliklərinin şahidi oldum və onun ana dilimizi nə qədər mükəmməl bildiyini gördüm. Bir müəllim üçün bu biliklərin nə qədər vacib olduğunu izah etməyə fikrimcə ehtiyac yoxdur. Bircə onu deyə bilərəm ki, zəngin söz ehtiyatı, pedaqoji ustalığı ilə öz bilik və təcrübəsini istər şagirdlərinə, istərsə də ən ali səviyyəli auditoriyaya ötürə bilirdi. Bu, həm də onun geniş mütaliəsi ilə bağlı idi. Müşahidə edirdim ki, rayon, məktəb tədbirlərini səlis nitqi ilə necə idarə edir. Bu tədbirlərdə onun nitqini dinləyərkən mənə elə gəlirdi ki, hər bir sözün Familin nitqində xüsusi bir gözəlliyi var, yaxud o, hər bir sözə min gözəllik qatıb təqdim edir. Bəzən isə Məmməd Arazı, Musa Yaqubu, Bəxtiyar Vahabzadəni onun təqdimatında dinləyərkən, mənə elə gəlirdi ki, Famili deyil, Bəxtiyarlaşmış, Musalaşmız, Arazlaşmış Famili dinləyirəm. O, öz ana dilinə, tarixinə, ədəbiyyatına, təhsilinə, mədəniyyətinə, incəsənətinə, insani münasibətlərə əsl ziyalı mövqeyində dayanırdı. Onu dinləyərkən düşünürdüm ki, Famil yalnız bu günün tarix müəllimi deyil, Azərbaycan müəllimliyinin vahid obrazıdır, həm də yalnız bu dövrün deyil, yüz illər yol gələn müəllimliyin obrazıdır. Famil öz həyatı və şəhidliyi ilə Azərbaycan müəllimliyinin obrazını daha da zənginləşdirməyə, onu ölümsüz etməyə nail oldu. Bu, Famil müəllimin həyatının ən mükəmməl dərsi idi. O, bu dərsi ilə sübut etdi ki, yer üzündə ən uca ad şəhidlikdir, müəllimin isə ən mükəmməl dərsi öz şəxsi nümunəsidir…\nFamil Əhmədzadənin ömür yolundan sətirlər…\nFamil Əhmədzadə 23 sentyabr 1975-ci ildə Bakı şəhəri Xətai rayonunda anadan olub. Ailəsi İsmayıllıya köçdüyünə görə Famil 1982-ci ildə İsmayıllı şəhər 3 nömrəli tam orta məktəbin birinci sinfinə qəbul edilib. Famil orta təhsil illərində məktəbin savadlı, ictimai işlərdə fəal şagirdlərindən biri kimi tanınıb. 1992-ci ildə orta məktəbi əlaçı məzun kimi başa vurub.\nFamil orta məktəbi bitirdiyi il Azərbaycanda test üsulu ilə keçirilən ilk imtahanlarda uğurla iştirak edərək Bakı Sosial İdarəetmə və Politologiya İnstitutunun (indiki Azərbaycan Respublikasının Prezidenti yanında Dövlət İdarəçilik Akademiyası) Politologiya ixtisasına qəbul olub. Akademiyanın sayılıb-seçilən tələbələrindən olan Famil 1997-ci ildə ali təhsilini fərqlənmə diplomu ilə başa vurub. O, hərbi kafedradan məzun olduğu üçün leytenant rütbəsi alıb.\nFamil Əhmədzadə 1997-ci ildə məzunu olduğu İsmayıllı şəhər 3 nömrəli məktəb-liseydə tarix müəllimi kimi pedaqoji fəaliyyətə başlayıb. 1999-cu ilin əvvələrində Naxçıvan Muxtar Respublikasına hərbi xidmətə yollanıb. 2000-ci ilin 9 noyabrında hərbi xidmətdən baş leytenant kimi tərxis olunub. Hərbi xidmətdən sonra yenidən doğma məktəbində pedaqoji fəaliyyətini davam etdirib. Famil Əhmədzadə rayonda, eləcə də respublikada ən yaxşı müəllim kimi tanınıb. İstedadlı müəllimin yetirmələri orta məktəbi uğurla bitirərək yüksək balla tələbə adını qazanıblar. Onun bir müəllim kimi ən böyük arzusu vətənə layiqli vətəndaşlar yetişdirmək olub.\nFamil 2020-ci ilin 27 sentyabrında – Vətən müharibəsi başlanan gün könüllü olaraq cəbhəyə yollanıb. Ürəyində böyük vətən sevgisi yaşadan cəsur zabit, müəllim Tərtər rayonunun Talış və Suqovuşan kəndlərinin müdafiəsində müstəsna rol oynayıb. Oktyabr ayının 13-dən 14-nə keçən gecə Talış və Suqovuşanda gedən döyüşlərdə qəhrəmancasına şəhid olub. Şəhid Famil Əhmədzadənin nəşi noyabrın 3-də əvvəlcə yaşadığı evə, daha sonra İsmayıllı rayonu Şəhidlər Xiyabanına gətirilərək, şəhər sakinlərinin izdihamlı yürüşü ilə dəfn edilib.\nAzərbaycan Respublikasının ərazi bütövlüyünün təmin edilməsi uğrunda döyüş əməliyyatlarında iştirak etmiş və hərbi hissə qarşısında qoyulmuş tapşırıqların icrası zamanı vəzifə borcunu şərəflə yerinə yetirmiş Azərbaycan Respublikası Silahlı Qüvvələrinin hərbi qulluqçusu Əhmədzadə Famil Ağaəhməd oğlu ölümündən sonra Azərbaycan Respublikası Prezidentinin Sərəncamı ilə 15 dekabr 2020-ci ildə "Vətən uğrunda” medalı, 18 dekabr 2020-ci ildə "Döyüşdə fərqlənməyə görə” medalı ilə təltif edilib.\nVətən müharibəsində qəhrəmanlığı ilə dastana dönən Xudayarın doğum günüdür\nDöyüşçü müəllim: Torpaqlarımızı gözbəbəyi kimi qorumağı gələcək nəsillərə aşılayıram\nADPU-nun şəhid məzunu doğum günündə ziyarət olunub\nŞəhid müəllimin gələcəyin müəllimi olacaq qızı ilə müsahibə…\nKoronavirus 10 gündə bir ailədən 4 can aldı - Azərbaycanda


Xəbərlərin siyahısı: 16.11.2021 » Avrasiya.Net\nAzərbaycan və Ermənistan arasında ATƏŞKƏS\nRusiyanın müdafiə naziri Sergey Şoyqu ilə danışıqlardan sonra Ermənistan və Azərbaycan atəşkəs elan edib.\nBildirilir ki, hazırda vəziyyət normallaşıb.\nQeyd edək ki, Şoyqu bir müddət əvvəl Azərbaycan və Ermənistanın müdafiə nazirlərinə zəng edib.\nNikolun partiyasının deputatı itkilərini açıqladı\nAxar.az xəbər verir ki, daha bir rəqəmi “Azadlıq” radiosuna açıqlamasında hakim Mülki Müqavilə Partiyasından olan deputat Eduard Ağacanyan açıqlayıb.\n"Yaranmış vəziyyətə görə bütün məsuliyyət Ermənistanın hərbi-siyasi rəhbərliyinin üzərinə düşür".\nAvrasiya.net xəbər verir ki, bunu Azərbaycan Prezidenti İlham Əliyev noyabrın 16-da Avropa İttifaqı Şurasının Prezidenti Şarl Mişellə telefon danışığı zamanı deyib.\nNoyabrın 16-da Müdafiə Nazirliyinin Beynəlxalq Hərbi Əməkdaşlıq İdarəsi tərəfindən Azərbaycanda akkreditə olunan xarici hərbi attaşelər və beynəlxalq təşkilatların ölkəmizdəki nümayəndələri üçün brifinq təqdim olunub.\nBrifinq iştirakçılarına dövlət sərhədində Ermənistan tərəfinin törətdiyi təxribatlar və hazırda mövcud vəziyyət barədə ətraflı məlumat verilib.\nErmənilər qorxu və təşvişlə mövqelərini tərk edir\nMüdafiə Nazirliyindən verilən məlumata görə, qarşı tərəfin dövlət sərhədi boyunca istənilən döyüş aktivliyi bölmələrimiz tərəfindən izlənilir.\nSərhəddəki vəziyyətlə bağlı yalan məlumat yayanlar... - DTX\nVətəndaşlarımızı Azərbaycanın milli təhlükəsizliyinə və maraqlarına zərər vuran, əsassız, aidiyyəti dövlət orqanları ilə dəqiqləşdirilmədən, rəsmi mənbələrə istinad olunmadan yayımlanan belə məlumatlara inanmamağa çağırırıq", - məlumatda bildirilib.\nRövşən Əkbərov azadlığa çıxmaq istəyir - Apellyasiya şikayəti verdi\nAvrasiya.net xəbər verir ki, şikayət baxılması üçün Bakı Apellyasiya Məhkəməsinə göndərilib.\nŞirkət əməkdaşı 19-cu mərtəbədən düşüb ÖLDÜ\nBaş Prokurorluqdan Avrasiya.net-ə verilən məlumata görə , aparılmış araşdırmalarla müəyyən yuxarıda adı çəkilən şirkətin işçiləri Rauf və Səid Hüseynlinin Nəsimi rayonu S.Vurğun küçəsində yerləşən hündürərtəbəli binanın 19-cu mərtəbəsində fasad şüşələrini silərkən kəndir ip qırılıb. Səid Hüseynli yıxılaraq ölüb.


“Neftçi” Avropa Liqasına darmadağınla başlayıb - Pia.az\n“Neftçi” Avropa Liqasına darmadağınla başlayıb\n“Neftçi” UEFA Avropa Liqasının I təsnifat mərhələsində ilk oyununu keçirib\n“Report”un Kişineuya ezam olunmuş əməkdaşının məlumatına görə, komanda Moldovada “Sperantsa” ilə üz-üzə gəlib. Paytaxtdakı “Zimbru” stadionunda keçirilən qarşılaşma flaqmanın inamlı qələbəsi ilə bitib. Roberto Bordinin baş məşqçilik etdiyi kollektiv rəqibini 3:0 hesabı ilə darmadağın edib.\n“Neftçi” artıq 16-cı dəqiqədə hesabı açıb. Rəqibin cərimə meydançasında Rauf Əliyevə qarşı kodubluğu penaltiyə səbəb olub. Topa yaxınlaşan Emin Mahmudov hədəfdən yayınmayıb. Flaqman 29-cu dəqiqədə ikici topu vurmağa yaxın olub. Dario Frederikonun uzaq məsafədən zərbəsi dirəkdən qayıdıb. İkinci qol isə 35-ci dəqiqəyə təsadüf edib. Komandanın yeni transferi Stiven Monroz Moldova təmsilçisini yenidən mərkəzə dəvət edib. Birinci hissənin sonlarında “Sperantsa” təhlükəli epizodla diqqət mərkəzinə düşüb. Lakin qapıçı Səlahət Ağayev rəqib oyunçu ilə təkbətək dueldən qalib ayrılıb. Birinci hissə elə bu hesabla da yekunlaşıb.\nBirinci yarıda olduğu kimi ikinci hissə də “Neftçi”nin üstünlüyü ilə başlayıb. 58-ci dəqiqədə Səlahət Ağayev növbəti dəfə inamlı oynayaraq qola əngəl olub. 66-cı dəqiqədə Emin Mahmudovun uzaqdan zərbəsi qapının yanından keçib. 70-ci dəqiqədə Vangelis Platellasın əvəzinə meydana Rəhman Hacıyev daxil Yarımmüdafiəçi 76-cı dəqiqədə baxımlı qolla fərqi daha da artırıb. Onun bu qolu yerli media nümayəndələri tərəfindən də alqışlanıb. Görüşün 80-ci dəqiqəsinəndə Dario Frederiko yerini Namik Ələskərova verib. 86-cı dəqiqədə isə Stiven Monrozun yerinə İsmayıl Zülfüqarlı meydana daxil olub.


Qəhvəyi bir resept dişləməsini müəyyənləşdirmək - Rəylər - 2022\nQəhvəyi bir resept dişləməsini müəyyənləşdirmək\nQəhvəyi bir ovuc hörümçək tərəfindən dişlənmə fikri bir çox insanı qorxudur. Əsasən cənub Midwest və cənubda yerləşən kiçik hörümçək, zəhərli və dəri və toxumaların nekrotikləşməsinə səbəb olan bir dişləməyə malikdir. Ağır hallarda, əzalarını amputasiya etmək lazım ola bilər və bir adam ölə bilər. Bu hörümçəklərin dişləmələri çox nadirdir və yaşadığınız və ya örümceklerin yaşadığı bilinən bir əraziyə baş çəkdiyiniz təqdirdə müəyyənedici xüsusiyyətlərini bilmək vacibdir.\nƏvvəllər olmayan bir çələng olduğundan və hörümçəkləri işğal edən bir ərazidə olmağınızdan ötəri əsəbləşməyin. Kaliforniya Universitetinin Riverside'nin entomoloji şöbəsinə görə, ehtiyatlı hörümçəklər nadir hallarda insanları dişləyir və bu nadir dişləmələrdən 90 faizi tibbi yardıma ehtiyac duymur. Əksər kəndir örümcekleri digər canlılarla əlaqə qurmaqdan çəkinirlər - buna görə adı - və dişləmələr adətən yalnız təsadüfi hallarda olur, məsələn, yataqda birinə uzanan bir adam, paltar və dəri arasında qalan bir hörümçək və ya kimisi ayağını yerə qoyur. bir sürgünün gizlədildiyi ayaqqabı.\nBir nəzər yetirin və gözləyin\nƏgər dişləmisinizsə və bunu edən hörümçəyi tapa bilmədinizsə, bu bir cırtdan olub olmadığını aşkar etməyin ən asan yoludur, onda dişləməni nəzərdən keçirin. Hörümçək dişləmələri dəridə iki ayrı fang iz buraxır. Ətrafdakı dəri qırmızı rəngə çevriləcək və Brown-Recluse.com-a görə, fang izləri qara rəngə çevriləcəkdir. Yalnız bir ponksiyon işarəsi varsa, dişləməyə bir hörümçək deyil, ağcaqanad və ya at milçəyi kimi bir böcək səbəb oldu. Ağrının ısırıq nöqtəsində başlamadığını gözləyin. Çəkilən dişləmələrin çoxu 10 dəqiqədən 1 saata qədər davam edir. Bıçaqlama arı ləkəsi hiss etməkdən daha pisdirsə, dişləməyə allergik reaksiya verdiyiniz üçün bir həkimə müraciət edin.\nTibbi yardıma ehtiyac duyan 10 faizdə qəhvəyi rəngli bir hörümçəkdən zəhərli dişləmə fiziki simptomlarda özünü göstərəcəkdir. Trail.com-a görə başgicəllənmə, ürək bulanması, əzələ ağrısı və titrəmələr vücudunuzun belə bir ısırıqa reaksiya göstərməsinin göstəricisidir. Əgər sizdə belə hisslər yoxdursa, ancaq dişləmənin çiçəklənməyə başladığını və geniş, dərin və yayılan bir yaraya çevrildiyini unutmayın, dərhal həkimə müraciət edin. Kiçik blisterlər və kiçik ülserlər çox yaygındır və Trails.com-a görə narahatlığa səbəb olmur.\nHörümçək dişləmələrinin təsiri, xüsusən də hörümçək hörümçəklərdən fərqli olaraq fərdi olaraq fərdi olaraq çox dəyişir. Çəkilən bir hörümçək tərəfindən dişlədiyinizə və reaksiya verdiyinizə inanırsınızsa, həkimə müraciət edin. Uşaqlar, yaşlılar və xəstələr, tibbi yardıma ehtiyac duyan geri çəkilmə ısırığına daha həssasdırlar.\nCopyright 2022 \_ Qəhvəyi bir resept dişləməsini müəyyənləşdirmək...


Xədicə İsmayılova: Məhkəmə dedi ki, islah olunmamısan - Meydan.TV\nXədicə İsmayılova: Məhkəmə dedi ki, islah olunmamısan\nBinəqədi rayon Məhkəməsinin hakimi Abbas Rzayevin sədrliyi ilə araşdırmaçı jurnalist Xədicə İsmayılın verdiyi şikayət ərizəsinə baxılıb. Jurnalist 2 il 3 ay şərti cəza ilə bağlı 5 illik sınaq müddətinin dayandırılmasını, məhkumluğun ləğv edilməsini xahiş edib. Hakim şikayəti təmin etməyib. Səbəb kimi jurnalistin islah olunmadığını bildirib. Jurnalist qərardan apellyasiya şikayəti verəcəyini deyib.\nAraşdırmaçı jurnalist Xədicə İsmayılova 2014-cü ilin dekabrın 5-də həbs olunub. O, qanunsuz sahibkarlıq, vergidən yayınma, vəzifə səlahiyyətlərindən sui-istifadə, mənimsəmə maddələri ilə 7 il 6 ay müddətinə azadlıqdan məhrum edilib. Daha sonra Ali Məhkəmə ona iki maddə üzrə bəraət verib, vergidən yayınma və qanunsuz sahibkarlıq maddələri üzrə 5 il sınaq müddəti olmaqla 3 il 6 ay şərti cəzaya məhkum edib. 2016-cı ilin iyununda Cinayət Məcəlləsinə edilən dəyişikliklər nəticəsində cəzası 5 il sınaq müddəti olmaqla 2 il 3 aya endirildi.\nXədicə İsmayılova 1 il 6 aya yaxın həbsdə olub. Cəzası şərti olmadığı halda, çəkiləcək həbs müddəti 9 ay idi.\n2016-cı ilin mayında şərti azadlığa çıxandan bəri jurnalistin ölkədən çıxışına qadağa var və o, ayda bir dəfə Məhkəmə qərarlarının icrası və probasiya xidmətinə hesabat verir.


Qazaxıstanda Qarabağ sərgisi açıldı- Fotolar – Yenicag.Az\nAna Səhifə Banner Qazaxıstanda Qarabağ sərgisi açıldı- Fotolar\nYeni Çağ Media Qrupu – May 26, 2014 - 12:15\nTuran Qurultayına gələnlərə Azərbaycanla bağlı kitab və disklər hədiyyə olunub\nQazaxstanın Çimkənd vilayətində qurulan Turan şəhərində qurultay davam edir. Xəbər verdiyimiz kimi, qurultayda Azərbaycan da geniş nümayəndə heyəti ilə iştirak edir.\n“Yeni Çağ” (www.yenicag.az) qəzetinin baş redaktoru Aqil Ələsgərin sözlərinə görə, Turan Qurultayında Azərbaycan nümayəndə heyəti Qarabağ sərgisi təşkil edib: “Azərbaycan Türkiyə Evi, ATXƏM, “Yeni Nəfəs” Hərəkatı və “Azərmedia” Araşdırmalar Qrupunun üzvləri gətirdikləri kitab, broşura və disklərdən ibarət sərgi təşkil etdilər. Həm Qarabağ, həm də Azərbaycanla bağlı rus, ingilis, türk dillərində kitabları Qurultay nümayəndələrinə payladıq. Sərgi zamanı Türk Dünyasının müxtəlif ölkələrindən gələn türklərə Azərbaycanın ağrılı yeri-Qarabağ məsələsi anladıldı”.\nQarabağla bağlı sərgi Qurultay iştirakçılarının diqqətinə səbəb oldu. Sərgidə Azərbaycan dilində kitablarla yanaşı Türkiyənin məşhur İnsani Yardım Vəqfinin (İHH) Xocalı soyqırımı ilə bağlı nəşr etdiyi “Xocalını unutma” broşuru da paylanıb.\nQeyd edək ki, Qurultayda Azərbaycandan millət vəkili Sabir Rüstəmxanlı, Borçalı Cəmiyyətinin sədri Zəlimxan Məmmədli, “Yenicag.az” İnternet Qəzetinin baş redaktoru və Avrasiya Qəzetçilər Dərnəyi Qafqaz təmsilçisi Aqil Ələsgər,125-lər Siyasi Klubunun üzvü, tanınmış telejurnalist-publisist, Turan Qurultayında Türk Dünyasının gənc Asenası adına layiq görülmüş Tamilla Qulami, Azərbaycan Türkiyə Evi Birliyinin sədr müavini Cahandar Bayoğlu, ATXƏM-in icraçı direktoru, şair İlqar İlkin, “Yeni Nəfəs” Gənclər Hərəkatı sədri Seymur Həsənli, alimlərimiz Babək Abışov və Məhəmməd Teymurlu digərləri iştirak edirlər.


İlk olaraq qamətini düzəlt, daha sonra əzələ topla - Adem.az\nAna səhifə›İdman›İlk olaraq qamətini düzəlt, daha sonra əzələ topla\nMaksimum əzələ inkişafınıza maneə törədən duruş problemlərinizi məşqlə düzəldin.\nİdman zalında içəriyə girərkən, çöldə oturanda və ya ayaqda dayanarkən anatomik problemlərini bir baxışda tutduğum kişilər görürəm. Problem yalnız vizual problem yaratması ilə məhdud deyil. Səhv qamət zamanla onurğaya, çiyinlərə, ombaya və dizlərə böyük zərərlər verə bilir. Hətta oynaq ağrılarına, elastiklik itkisinə səbəb olaraq yağ yandırma və qüvvət qazanma bacarığınızı də məhdudlaşdırır .Nizamlı bir duruş qazanmaq üçün doğru əzələləri, balanslı bir şəkildə işlətməyi bilməniz lazımdır. Budur ən məşhur qamət pozuqluqları üçün düzəltmə məşqləri:\nÖnə doğru əyilmiş BAŞ PROBLEMi:\nBoynun arxasındakı əzələlərin gərgin, öndəkilərin zəif olmasını düzəldin: Yalnız başınızı oynadaraq, çənənizi boynunuza doğru çəkin və arxa əzələni işlədin. 5-ə qədər sayın. Bunu gündə 10 dəfə edin. Ardından üzüstə yerə uzanın, başınız yerlə təmas etməsin. Sonra başınızı yaxşıca qaldırıb 5 saniyə saxlayın. 12 təkrardan gündə 2-3 set edin.\nBİR çiyinin daha yüksək olması PROBLEMi:\nTrapez əzələnizin qısalmış formasını düzəldin: çiyini daha yüksək olduğu tərəfdəki qolunuzu arxanıza götürün. Başınızı digər tərəfə doğru əyərək, üst Trapez işləmələrini hiss edin. Boşda qalan əlinizlə bu işləyən əzələyə yüngülcə basın. 30 saniyə durun, 3 dəfə təkrar edin.\nPROBLEM: Zəif serratus anterior əzələsini düzəlt: Bir kürsüdə dimdik oturaraq, əllərinizi ombanızın iki yanında saxlayın. Ovuc içləri aşağıya dönük, qollar düz olsun. 5 saniyə durun. Günde 12 təkrardan 3-5 set edin.\nYUVARLAK çiyinlər PROBLEMi:\nGərgin sinə əzələlərini düzəlt: Qapının girişinə bir əlinizi qoyun, dirsəyiniz 90 dərəcə bükülü olsun. Sinənizdə və çiyinlərinizin qarşısında dartılma hiss olunana qədər qapının kandarından keçin. 30 saniyə durun, gündə 4 dəfə edin.\nPROBLEM: Trapez orta və alt hissələrində zəifliyi düzəlt : Yerə üzüstə uzanın, qollarınızı "çak" edərmiş kimi 90 dərəcə bükülü saxlayın. Dirsək bucağını pozmadan, çiyinlərinizi geriyə itələyərək və kürək sümüklərinizi bir-birinə itələyərək, qollarınızı havaya qaldırın. 5 saniyə tutun, gündə 12 təkrarda 2-3 set edin.\nQozbel bədən PROBLEMi:\nZəif üst kürək problemini düzəlt: Kürəyinizin ortasına, onurğanıza perpendikulyar bir köpük roller qoyaraq yerə arxası üstə uzanın. Əllərinizi başınızın arxasına qoyun, üst kürəyinizi rulonun üstündən geriyə doğru 5 dəfə işlədin.\nPROBLEM: Zəif kürək əzələlərini düzəldin: Qollarınız yanda, ovuc içlərinin yerə baxarkən yerə üzü üstə uzanın. Sinənizi və əllərinizi yüngülcə yerdən qaldırın, çənə aşağıda qalarkən kürək sümüklərinizi bir-birinə sıxın. 5 saniyə dayanın, gündə 12 təkrardan 2-3 set edin.\nSeks üçün ən təhlükəli pozalar (3-cü hissə)


“Azərbaycanda I Avropa Siyasi Oyunları deyil, I Avropa Oyunları təşkil edilir” - BƏYANAT\n8 İyun 2015 17:49\nAzərbaycan Milli QHT Forumu birinci Avropa Oyunları ilə bağlı bəyanat yayıb.\nMilli QHT Forumundan Publika.az-a daxil olan bəyanatın mətnində bildirilir ki, milyonlarla tamaşaçının ekran önündə və canlı olaraq izləyəcəyi, yeni adlar, yeni nəticələrlə yadda qalacaq, tarixdə ilk dəfə keçiriləcək möhtəşəm idman bayramı “Bakı-2015” – I Avropa Oyunlarının başlanmasına sayılı günlər qalır.\n“Ölkəmizə gələcək idmançılar, jurnalistlər və turistlər üçün mümkün olan hər cür şərait yaradılıb – 5-6 ilin işi 2 il müddətində gerçəkləşdirilib. Gələnlər Azərbaycanın hərtərəfli inkişafı və bənzərsiz gözəlliyi, xalqımızın qonaqpərvərliyi, Şərq və Qərb harmoniyasını təcəssüm etdirən mədəniyyətimiz barədə dolğun məlumatlar alacaq, Azərbaycan həqiqətlərinə özləri şahid olacaqlar”, – bəynatda deyilir.\nSənəddə qeyd edilir ki, “Bakı-2015” Oyunları zamanı ərazilərimizin Ermənistan tərəfindən işğalı, qaçqın və məcburi köçkünlərimiz, xalqımıza qarşı törədilmiş soyqırım aktları və elan olunmamış müharibənin doğurduğu digər üzüntülər haqqında da dünya ictimaiyyətinə geniş məlumatlar çatdırmaq imkanları yaranacaqdır. Məhz buna görə, möhtəşəm idman bayramı yaxınlaşdıqca, Azərbaycana dost mövqedə olmayan bəzi dairələrin narahatlığı artır. Son aylar ölkəmizə qarşı başlanmış qarayaxma kampaniyası daha da “sistem”ləşir, intensivləşir.\n“Bir mərkəzdən idarə olunan bu qüvvələr Azərbaycan Respublikasının bölgədə və dünyada sülhün, təhlükəsizliyin möhkəmləndirilməsinə, bərabərhüquqlu tərəfdaşlığın genişlənməsinə yönəlmiş müstəqil siyasətini qəbul etmək istəmir, respublikamızın artan nüfuzunu zədələməyə uğursuz cəhd göstərirlər.\nBMT-nin insan haqları üzrə xüsusi məruzəçisi Mişel Forst, ATƏT-in media azadlığı üzrə təmsilçisi Dunya Miyatoviç və Avropa Şurasının insan haqları komissarı Nils Mujnieksin iyunun 3-də “OpenDemocracy” portalında yayılmış ortaq məqaləsi də anti-Azərbaycan şəbəkəsinin növbəti təxribat cəhdidir. Belə ki, BMT Baş Məclisinin 69-cu sessiyasında (31 oktyabr 2014-cü il) qəbul edilmiş A/RES/69/6 saylı və “İdman təhsil, səhiyyə, inkişaf və sülhü təşviq edən vasitə kimi” adlı Qətnamədə Avropa Oyunlarının əhəmiyyəti xüsusi olaraq vurğulanır, bu şəxslərin Avropa Oyunlarına qarşı təxribat xarakterli cəhdləri də məhz beynəlxalq ictimaiyyətin iradəsinə qarşı fəaliyyət kimi dəyərləndirilə bilər.\nSanki idmançıların son məşqləri gedərkən siyasiləşmiş “hüquq müdafiəçi”lərinin də son oyunlarını izləməkdəyik...”\nBəyanat müəllifi qeyd edir ki, Azərbaycanda repressiyaların, vətəndaş cəmiyyətinə basqıların olduğunu iddia edənlər Azərbaycanda I Avropa Siyasi Oyunlarını deyil, I Avropa Oyunlarını təşkil edildiyini unutmasınlar:\n“Əgər siyasi meydan axtarırlarsa, maraqlı dairələrə xatırlatmaq istərdik ki, onu Avropa İttifaqı Şərq tərəfdaşlığı siyasətinə zidd olaraq bizim ölkədə axtarmasınlar”.\nAzərbaycan Milli QHT Forumu hesab edir ki, Ermənistan-Azərbaycan, Dağlıq Qarabağ münaqişəsi nəticəsində bir milyondan çox azərbaycanlı qaçqın və məcburi köçkünün hüquqlarının pozulmasına laqeyd qalan, Ermənistan tərəfindən girov götürülərək işgəncələrə məruz qalan, qanunsuz mühakimə edilən vətəndaşlarımızın müdafiəsi üçün indiyə qədər bir kəlmə də danışmayan bəzi beynəlxalq “hüquq-müdafiəçiləri”nin bu cür məsuliyyətsiz çağırışlar etməyə mənəvi və hüquqi haqqı yoxdur.\n“Yaxşı olardı ki, Azərbaycan Milli QHT Forumunun yarandığı gündən əməkdaşlıq etdiyi və bundan sonra da əməkdaşlığa açıq olduğu BMT, ATƏT və Avropa Şurası kimi qurumlar öz əməkdaşlarının çağırışlarına münasibət bildirsin.\nSıralarında 656 QHT-ni birləşdirən Milli QHT Forumu bir daha bəyan edir ki, Azərbaycan söz və mətbuat azadlığı, ümumən insan hüquqları, demokratiya sahəsində öz üzərinə könüllü götürdüyü bütün beynəlxalq öhdəlikləri layiqincə yerinə yetirir. Ölkəmiz vətəndaş cəmiyyəti institutlarının inkişafı səviyyəsinə görə keçmiş sovet respublikaları içərisində qabaqcıl mövqedə durur və bir çox ölkələrə nümunə ola bilər. Respublikamızın yolu irəliyə, tərəqqi və inkişafa doğrudur və bizi bu yoldan heç nə, heç kim saxlaya bilməz”, – bəyanatda deyilir.


Səmada bir anda iki atmosfer fenomeni baş verdi - FOTO » Qadin.Net ~ İlk milli qadın portalı\nYer üzərində iki atmosfer fenomeni eyni anda baş verib. NASA astronavtları həmin möhtəşəm anı bir fotoda qeydə ala biliblər.\nQadin.Net bildirir ki, “RİA Novosti”nin məlumatına görə, görüntü qurumun “Instagram” hesabında dərc edilib.\nFotoda Qütb parıltısı və Göyün parıltısı əks olunub. Bu atmosfer hadisələri fərqli təbiətə malikdir, lakin təxminən eyni hündürlükdə baş verir.\nGöyün parıltısı kimyəvi maddələrin reaksiyası nəticəsində, Qütb parıltısı isə Günəş enerjisi ilə planetin maqnit sahəsinin qarşılıqlı təsirinə görə yaranır.\nQeyd olunur ki, astronavtlar hadisələri Beynəlxalq Kosmik Stansiya Alyaskanın cənub hissəsində olanda qeydə alıblar.\nKadrın aşağı hissəsində planetimizin bir hissəsi də görünür. NASA mütəxəssislərinin sözlərinə görə, fotoda Britaniya Kolumbiyasının və Kanadadakı Alberta əyalətinin gecə işıqları əks olunub.


Adalet.az | ƏBƏDİ ÖMÜR QAZANAN Adalet.az | ƏBƏDİ ÖMÜR QAZANAN Adalet.az | Ədalət -\nƏBƏDİ ÖMÜR QAZANAN\n51791 | 2016-04-30 01:26\nO, sevdiyi torpağa öz qəhrəmanlığı ilə qovuşdu\nMənimlə üz-üzə əyləşib. Öncə onu diqqətlə başdan ayağa süzürəm. Necə deyərlər, iç dünyasını görmək istəyirəm. Bu da səbəbsiz deyil. Çünki qarşımda əyləşən polis nəfəridi və bu orqanda çalışanlar adətən bir az qapalı olurlar. Düşüncələrini, içlərini arxa plana keçirirlər. Ona görə də hərdən onlarla söhbət etmək çətin olur. Mən də məhz bu düşüncə ilə yanaşdım ona. Amma..\nO, şəhid atası barəsində topladığı bilgiləri özü ilə birlikdə gətiribdi "Ədalət"ə. Elə ilk kəlməsindən də "ata" sözünü onu necə kövrəltdiyini gizlədə bilmədi. Nə qədər özünü toparlasa da, bir yazı adamı olaraq mən onun kövrəldiyini artıq rahatca duydum. Ona görə də çalışdım ki, söhbət zamanı onun kövrəlməsinə, hisslərə daha çox qapılmasına imkan verməyim. Necə deyərlər, o mənə bir şəhid övladından daha çox Azərbaycan gənci kimi, Azərbaycan gəncliyinin nümayəndəsi kimi düşündüklərini, xatirəsini danışsın. Təbii ki, bu işdə onunla birlikdə gəlmiş əmisi də mənə yardımçı oldu. Vəg\nStolumun üstündə iki məktub var. Birini şəhidin atası İsfəndiyar Qocayev yazıb, o birini şəhidin anası yazıbdı. Mən bu məktubları həyəcansız oxuya bilmirəm. Çünki valideynlər itirdikləri şəhidlik zirvəsinə yüksəlmiş və bu yüksəkliklə də onların yaralı ürəyinə məlhəm olmuş övladlarının nisgilini, yoxluğunu o qədər həyəcanlı ifadə ediblər ki, həmin auradan çıxmaq mümkün deyil. Və bu məkitubları oxuduqca gözlərimin qarşısında şəhid İsgəndər İsrafil oğlu gəlib dayanırdı. Doğrusunu deyim ki, məhz bu məktubları oxuyandan sonra gözümün önündə canlanan həmin o cavan oğlanın şəklinə baxdım. İnanın ki, düşündüklərimlə, xəyalımdan canlandırdıqlarımla bu şəkillərin üst-üstə düşməsi məni çox mütəəssir etdi. Öncə ananın məktubuna üz tuturam:\n- O, hər şeyə can yandıran, hər bir işin qulpundan tutmağa can atan bir övlad idi. Hansı işin dalınca buyursan od parçası kimi yüyürüb o saat düzüb qoşardı. Elə bil Allah onu mənə bir köməkçi, bir şqayğıkeş kimi göndərmişdi. Digər övladlarından fərqli olaraq onda daha çox canıyananlıq, mehribanlıq var idi. İsgəndər elə bil ki, ailənin işığıydı, gücüydü, dirəyiydi. Ona görə də torpaq onu daha tez aldı məndəng\nBu biri məktubu ata yazıbdı:\n- 1988-ci ildə Qarabağ hadisələri başlayanda o mənə xəbər vermədən Qarabağın müdafiəsinə getdi. Mən xəbər tutan kimi onun dalınca getdim. İstədim ki, dilə tutum. Ailəsini başsız qoyub, işini atıb Qarabağa getməsin. Açıq deyirəm, elə bil ürəyimə dammışdı. Ona görə istəmirdim getsin. Çalışırdım onu geri qaytarım. Çünki yenicə ailə qurmuşdu. Amma nə qədər dil töksəm də yolundan döndərə bilmədim. Hətta təhsil aldığı ali məktəbdən dərslərdə iştirak etmədiyinə görə onu xaric etsələr də, yenə fikrindən dönmədi. İstəyi, amalı Vətən idi, Qarabağ idig\nAtanın məktubunda daha sonra yazılır:\n- Sonra İsgəndərin xəbəri Murovdan gəldi. Artıq 1993-cü il idi. Elə həmin ilin dekabr ayının 14-də görüşə bildim oğlumla. Görüşümüz burda, yaşadığı ünvanda oldu. Oğlu Yaşarın ad gününə icazə alıb gəlmişdi. Döyüş yoldaşları Həsən və Rəcəb də onunla birlikdə idi. Məni onlarla tanış etdi. Mən də bir ata kimi onlara ehtiyatlı olmağı məsləhət gördüm. Belə deyəndə üçü də eyni vaxtda gülümsəyərək bildirdilər ki, biz döyüşə getmişik, istirahətə yox. Özü də torpaq üçün döyüşməyə, torpağı azad etmək üçün vuruşmağa getmişik. Bizim məqsədimiz torpağı azad etməkdi. Ayrı heç nə istəmirikg\nBu ata ilə oğulun və onun döyüş dostlarının ad günündə etdikləri söhbətin bir fraqmentidi. Ertəsi gün İsgəndər səngərə qayıdır. Ata-ana narahatçılıqla onun yolunu gözləyir, ondan xəbər tutmağa çalışır. Xəbərlər isə o qədər də ürəkaçan deyildi. Ağır döyüşlər gedirdi. İsgəndərin də döyüşdüyü hərbi hissə Kəlbəcərin 12 kəndinin müdafiəsində əsl qəhrəmanlıq göstərdi. Bu informasiyaları valideynlər ancaq gələn xəbərlərdən, bir də televiziyadan alırdılar. Ona görə də ata oğlunu görmək, ona baş çəkmək qərarına gəldi və İsgəndərin orta məktəb müəllimi Həsənbala ilə birlikdə cəbhəyə yollandı. Hərbi hisənin qərargahı Hacıkənddə yerləşirdi. Burada onları qarşılayan hərbçi oğlu ilə görüşməyə şərait yaratdı. Oğlu səngərdən doğmaları ilə görüşə gələnə qədər həmsöhbət olduqları hərbçilər İsgəndər barəsində ağızdolusu danışdılar. Onun qəhrəmanlığından, onun döyüş yoldaşlarına göstərdiyi qayğıdan, Çaykənd uğurundakı döyüşlərdə göstərdiyi şücaətdən söz açdılar. Ata bir qürur hissi yaşadıg müəllim bir fəxarət duydu. Nəhayət, İsgəndər Çaykənddə onun görüşünə gələnlərlə üz-üzə oturub hal-əhval tutmaq imkanı tapdı. Ata oğlunun silahına, geyiminə, gözlərindəki yorğunluğa həm heyrət, həm sevinc, həm də qürurla baxırdı. O, qarşısında əsl döyüşçünü, əsl kişini görürdü.\n- 1994-cü ilin yanvarın ayının 10-da üç günlük məzuniyyətə gəlmişdi. Bakıda ailəsinə, dostlarına baş çəkəndən sonra Saatlı rayonun Azadkənd kəndinə valideynlərinin görüşünə gəldi. O bu kənddə 1965-ci ilin iyun ayının 1-də doğulmuşdu. Burda orta məktəbdə oxumuşdu. Sonra Bakıda peşə məktəbində təhsil almışdı. Sovet ordusunda xidmətdən qayıdandan sonra Ə.C.Əmirov adına Neytçıxarma idarəsində operator kimi fəaliyyət göstərmişdi. Sonra elə həmin müəssisəsində usta vəzifəsinə irəli çəkilmişdi. Buradan da müharibəyə könüllü döyüşə yollanmışdı. N saylı hərbi hissənin tərkibində Kəlbəcər istiqamətində gedən döyüşlərdə şəxsi şücaətləri ilə döyüş dostlarının, komandirlərinin sevgisini, təşəkkürlərini qazanmışdı. Və 1994-cü ilin yanvar ayının 18-də Murovda gedən döyüşlər zamanı hələ 30 yaşı tamam olmamış İsgəndər İsfəndiyar oğlu Qocayev şəhid oldu. Onda yanvar ayının 20-si idig\nİsgəndər iki oğul atası idi. Yaşar Qocalı onun böyük övladı 1989-cu ildə doğulmuşdu. Azər İsgəndər oğlu 1991-ci ildə dünyaya gəlmişdi. Atası şəhid olanda Azərin 3 yaşı hələ tamam olmamışdı. Ona görə də o, atası barəsində ancaq eşitdiklərini, oxuduqlarını yaddaşına yazır, onun şəkilləri ilə söhbət edir. Və bir də onları, yəni bu iki qardaşı Lökbatan qəsəbəsində həyatın bütün sınaqlarına əyilmədən dözən anası Şəhla xanımın söhbətlərindən, xatirələrindən sevmiş, yuxularında görmüş, ürəyinə köçürmüşdü. Yəni ata-övlad görüşü həmişə xəyali olmuşdu.\nTəbii ki, bu gün şəhid İsgəndər Qocayevin iki övladı - Yaşar və Azər daxili işlər orqanlarında xidmət etsələr də, onlar özlərini daha çox bu torpağı çiyinlərinə qaldıran bir atanın adını, şərəfini, amalını uca tutur, bir an da olsun kimliklərini unutmurlar. Həmçinin bu iki qardaş ataları ilə bağlı nənələrinin onlara söylədiyi həqiqət olan nağılları da yaddaşlarına yazıblar. Nənəsi onlara söyləyirdi ki, hələ kiçik yaşlarında İsgəndərdən soruşanda böyüəndə hansı işin sahibi olacaqsan? Cavab verirdi ki, ədaləti, düzgünlüyü qoruyan hakim. Elə o əqidə ilə də ədalət naminə, halal torpaqlarımız uğrunda döyüşə getdig\ng Azərlə yanaşı, iş otağında üzbəüz oturmuş Qadir İsfəndiyar oğlu da söhbətə qoşulur. Bildirir ki, İsgəndər ailəyə, doğmalarına çox bağlı idi.\n- Hələ orta məktəbdən onu hamı çox istəyirdi. Müəllimlər də, sinif yoldaşları da, qohum-qonşular da. 22 ildir ki, şəhid olub, amma unudulmayıb. Adını hər yerdəfəxrlə çəkirlər, qürurla onu xatırlayırlar. Mən onu sonuncu dəfə 1994-cü ilin yanvar ayının 11-də məzuniyyətə gələndə gördüm. Həmin görüşümüzdən 9 gün sonra isə qardaşım şəhid oldu. Bir xatirə danışmaq istəyirəm. Qardaşımı hamı Fariz kimi tanıyırdı. Rəsmi sənəddə adı İsgəndər olsa da, kənddə, dost-tanış arasında ona Fariz deyə müraciət edirdilər. Vəmənim qardaşım hansı adı daşımasından asılı olmayaraq öz şəhid adı ilə sübut etdi ki, o, bu torpağa nə qədər bağlıdır, bu torpağı canından nə qədər çox istəyir. Bugünkü kimi yadımdadı. Qardaşım şəhid olanda dəfn mərasiminə gələnlərin sayı-hesabı yox idi. Bütün kənd, onu tanıyanlar, döyüş dostları, iş yoldaşları, məktəb, tələbə, bir sözlə, harda olmuşdusa orada ünsiyyət qurduğu hər kəs onunla vidalaşmağa gəlmişdi. Fariz belə bir sevgi, belə bir hörmət qazanmışdı. Dostu Əziz İmaməliyev xatırlayır ki:\n- İsgəndərlə arasmızda bircə yaş fərq olmasına bacxmayaraq, biz o qədər mehriban idik ki, sanki bir ailənin övladlarıydıq. İyirmi yanvar hadisələrindən söz düşəndə İsgəndər həmişə şəhid olmadığı üçün təəsüflənirdi. O, döyüşə könüllü getdi. Şəhid oldu. Bu torpaq üçün bir övlad kimi istədiyini etdi. Şəhidlik zirvəsinə yüksəldi. Biz onun ad günlərini onsuz keçirsək də, onun üçün kövrəlmirik, əksinə qürur hissi duyuruq. Çünki dostumuz, qardaşımız şəhid oldu.\nİsgəndər Qocayev haqqında danışan Qəmbər Tağıyev vurğulayır ki:\n- Biz ailəvi dost idik. Ona görə də onun istəklərindən, arzularından xəbərdar idim. O, müharibəyə getməyə bilməzdi. Çünki torpağa bağlı idi, çünki düşmənin törətdikləri vəhşilikləri eşitdikcə qisas almaq üçün məqam axtarırdı və bu məqam da onu səngərdə gözləyirdi. Getdi, bir oğul kimi qisas aldı və bu torpağın əsl vətəndaşı kimi özünü təsdiq etdi.\nBəli, bu gün İsgəndər Qocayevin Lökbatan qəsəbəsində adını daşıyan küçə var. Bir vaxtlar işlədiyi idarənin qarşısındakı xatirə lövhəsində onun şəkili asılıb. Oxuduğu məktəbdə hər gün onu anırlar, xatırlayırlar. Hər kəs bilir ki, bu müharibədə torpaq uğrunda canından keçən igidlərimizdən biri də İsgəndər İsfəndiyar oğlu Qocayevdir. Amma təəssüf doğuran bir məqam da var. O da İsgəndərin yarımçıq qalan arzuları, övladları üçün görmək istədiyi işlər, onlara yaradacağı şərait, tikəcəyi ev, əkib-becərəcəyi bağ-bağça və bir də əllərindən tutub gəzdirəcəyi nəvələrg Buna bir alın yazısıdı demək də olar. Amma həyatın bütün dönəmlərində haqqı və yeri olan ilk sırada dayanan şəhidlərdi. Bax, İsgəndər Qocayev də o zirvədə, o yerdə əbədi bir məkan sahibi olub. Ruhu şad olsun!


“Eynəli bəy Sultanov və folklor” adlı monoqrafiyası işıq üzü görüb | SENET.AZ\nBuradasınız: Ana səhifə / MediaPlyus / OxucuKlubu / Sənət xəbər / Ədəbiyyat / Əlfəcin / “Eynəli bəy Sultanov və folklor” adlı monoqrafiyası işıq üzü görüb\n“Eynəli bəy Sultanov və folklor” adlı monoqrafiyası işıq üzü görüb\n08 Sentyabr 2017 35 Baxış\nAzərbaycan Yazıçılar Birliyinin üzvü, tədqiqatçı-alim Elxan Yurdoğlunun “Eynəli bəy Sultanov və folklor” adlı monoqrafiyası işıq üzü görüb.\nSenet.az xəbər verir ki, monoqrafiyada yer almış 3 fəsildə “Eynəli bəy Sultanov və onun folklorşünaslıq görüşləri”, “Azərbaycan folklorunun toplanması, tədqiqi və nəşrində Eynəli bəy Sultanovun rolu”, “Eynəli bəy Sultanov yaradıcılığında folklor ənənəsi”mövzuları araşdırılıb.\nBundan başqa monoqrafiyada Eynəli bəy Sultanovun tərcümeyi-halı, təhsil illəri, o cümlədən Eynəli bəy Sultanovun folklorşünaslıq fəaliyyətini tədqiq edən alimlərin araşdırmaları dolğun şəkildə təhlil olunmuşdur.\nNaxçıvan Muxtar Respublikası Ali Məclisi Sədrinin “Eynəli bəy Sultanovun 150 illik yubileyinin keçirilməsi haqqında” 2016-cı il 15 fevral tarixli Sərəncamı görkəmli mütəfəkkirin həyat və fəaliyyətinin yenidən tədqiq olunması ilə yanaşı, həm də ədəbiyyatımızın, mədəniyyətimizin, ümumilikdə, ictimai fikir tariximizin öyrənilməsinə xidmət edən mühüm dövlət sənədidir. Sərəncama əsasən MR-da görkəmli maarifpərvərin həyat və fəaliyyətinə həsr olunmuş müxtəlif tədbirlər, elmi konfranslar keçirilmiş, Naxçıvan Televiziyasında “Onun həyat amalı” adlı sənədli televiziya filmi çəkilmişdir.\nQeyd edək ki, “Əcəmi” nəşriyyatında çapdan çıxan monoqrafiyanın elmi redaktoru və ön söz müəllifi akademik İsa Həbibbəylidir.\nƏvvəlki yazı Şikayət – Əbdürrəhim bəy Haqverdiyev\nNövbəti yazı 8 sentyabr Jurnalistlərin Beynəlxalq Həmrəyliyi günüdür


ETX tərəfindən “İnformasiya təhlükəsizliyi kontekstində elektron təhlükəsizlik” mövzusunda vebinar keçirilib.\nNəqliyyat, Rabitə və Yüksək Texnologiyalar Nazirliyi yanında Elektron Təhlükəsizlik Xidməti pandemiyanın yaratdığı məhdudiyyətləri nəzərə alaraq, informasiya təhlükəsizliyi, elektron təhlükəsizlik sahəsində maarifləndirmə işlərini davam etdirir. Belə ki, qurum müvafiq istiqamətlərdə online təlimlərə, vebinarlara start verib.\n“İnformasiya təhlükəsizliyi kontekstində elektron təhlükəsizlik” mövzusunda bu qəbildən olan ilk vebinar NRYTN yanında Elektron Təhlükəsizlik Xidmətinin sektor müdiri Ellada Mustafayeva tərəfindən ADBTİA-nın idman jurnalistikası magistr proqramının tələbələrinə keçilib. E.Mustafayeva bu istiqamətdə mövcud olan beynəlxalq standartlar, kiber hücumlar və onlardan müdafidə məsələlərinə toxunub.\nVebinarda informasiya təhlükəsizliyi, konfidensial və fərdi məlumatların mühafizəsi üsulları, virtual mühitdə informasiya üçün təhlükə yaradan daxili və xarici faktorlar kimi məsələlərdən də bəhs olunub. E.Mustafayeva bildirib ki, cəmiyyətin həyatında informasiyanın, informasiya resurslarının və texnologiyalarının rolunun artması informasiya təhlükəsizliyi məsələlərini ön plana çıxarır. Ona görə də, informasiyanın cəmiyyətdə rolunu müsbət istiqamətdə nizmlamaq üçün informasiyanın özünün qorunması və neqativ informasiyanın yayılmasının qarşısının alınması vacib faktordur.\nE.Mustafayeva, həmçinin, Nəqliyyat, Rabitə və Yüksək Texnologiyalar Nazirliyi yanında Elektron Təhlükəsizlik Xidməti və onun fəaliyyət istiqamətləri barədə də vebinar iştirakçılarına məlumat verib. Bildirilib ki, Elektron Təhlükəsizlik Xidməti tərəfindən təlim və vebinarların əsas məqsədi elektron informasiya təhlükəsizliyinin təmin edilməsi istiqamətində gənclərin hazırlığının artırılması, məlumatların mühafizəsi üsulları, sosial mediadan düzgün istifadə qaydalarının aşılanması və bu sahədə maarifləndirmə işinin aparılmasıdır.


27 sentyabr Azərbaycanda Anım Günüdür | "Nuhçıxan" İnformasiya Agentliyi\nSentyabrın 27-si Azərbaycanda Anım Günüdür. Prezident İlham Əliyevin 2020-ci il 2 dekabr tarixli Sərəncamına əsasən təsis edilən Anım Günü Vətən müharibəsində qəhrəmancasına döyüşmüş, ölkəmizin ərazi bütövlüyü yolunda canlarından keçmiş əsgər və zabitlərimizə, bütün şəhidlərimizə dərin ehtiramın ifadəsidir.\nNUHÇIXAN İnformasiya Agentliyi xəbər verir ki, bu gün səhər saatlarından başlayaraq respublikamızın bütün şəhər və rayonlarında, o cümlədən azad edilmiş ərazilərimizdə anım mərasimləri keçirilir, xalqımız Vətən uğrunda canlarını fəda etmiş qəhrəman şəhidlərimizin xatirəsini qürurla yad edir.\nVətən müharibəsi bizim şanlı tariximiz, şəhidlər və qazilər qürur mənbəyimizdir. Respublikamızın suverenliyi və ərazi bütövlüyü uğrunda gedən mübarizədə qəhrəmanlıq göstərən əsgər və zabitlərimiz, arxa cəbhədə çalışan mülki insanlarımız, bütövlükdə xalqımız əzm və iradə, bir yumruq kimi birlik və həmrəylik nümayiş etdirərək, düşmənə sarsıdıcı zərbələr endirib. Azərbaycan Ordusunun əks-hücumları qarşısında aciz qalan düşmənin günahsız mülki insanları hədəfə alması, çoxsaylı müharibə cinayətləri xalqımızın qələbə əzmini sarsıda bilməyib.\nPrezident, Müzəffər Ali Baş Komandan İlham Əliyev Vətən uğrunda canından keçən şəhidlərimizin xatirəsinə daim yüksək ehtiram göstərir, onların xatirəsinin əbədiləşdirilməsini, eləcə də qazilərimizin müalicəsini və sağlamlıqlarının bərpasını diqqət mərkəzində saxlayır. Dövlətimizin başçısı Vətən müharibəsinin başa çatması ilə bağlı xalqa müraciətində bu barədə deyib: “Birinci Qarabağ və İkinci Qarabağ müharibələrinin şəhidləri bizim qəlbimizdə əbədi yaşayacaq. Allah bütün şəhidlərimizə rəhmət eləsin. Onların qəhrəmanlığı, fədakarlığı nəticəsində biz torpaqlarımıza qayıdırıq. Allah bütün yaralı hərbçilərimizə şəfa versin, onlar tezliklə sağalıb normal həyata dönsünlər, onların sağalması üçün də əlimizdən gələni edirik və edəcəyik. Hətta ən ağır vəziyyətdə olan yaralı əsgərimiz, zabitimiz bilməlidir, əlimizdən gələni edəcəyik ki, onu normal həyata qaytaraq. Biz bu Qələbəyə görə onlara borcluyuq”.\nBirinci vitse-prezident Mehriban xanım Əliyeva da şəhidlərimizin xatirəsinin əbədiləşdirilməsi, şəhid ailələrinin, qazilərin hərtərəfli qayğı ilə əhatə olunmasına xüsusi diqqət yetirir, onun rəhbərlik etdiyi Heydər Əliyev Fondu bu istiqamətdə genişmiqyaslı tədbirlər həyata keçirir. Mehriban xanım Əliyeva şəhidlərimizə hörmət və ehtiramını belə ifadə edib: “Azərbaycan xalqının igid oğulları Zəfər naminə, Azərbaycanın gələcəyi naminə canlarından keçib. Onların hər biri əsl qəhrəman, rəşadət və qorxmazlıq nümunəsidir... Şəhidlərimizin qanı nahaq yerə tökülmədi – biz tarixi ədaləti bərpa etdik, müqəddəs Qələbə qazandıq. Bu Qələbə xalqımızın tarixinə əbədi həkk olundu. Hər birimiz bu Zəfərin nəyin bahasına qazanıldığını yadda saxlamağa borcluyuq. Biz Vətən müharibəsi şəhidlərini heç vaxt unutmayacağıq. Onlar bizim qəlbimizdə daim yaşayacaq”.


“Səbəbkar “Qarabağ”dır” - “Atletiko”nun futbolçusu | Mediainfo.az\n“Səbəbkar “Qarabağ”dır” - “Atletiko”nun futbolçusu\nÇempionlar Liqasında mübarizəni dayandıraraq Avropa Liqasına yollanan “Atletiko”nun yarımmüdafiəçisi Saul Nigez açıqlama verib. O, qitənin ən nüfuzlu klub turnirində mübarizə dayandırdıqlarına görə özlərini tənqid etməli olduqlarını bildirib.\nFutbolçu əsas səbəb kimi “Qarabağ”la hər iki oyunda itirilən xalları göstərib: “Düşünüb bir az özümüzü tənqid etməliyik. “Roma” kimi komandaya qalib gəldik. Hər iki matçda onlardan xal aldıq. Lakin italyanlar ÇL-də yoluna davam edir. Biz isə “Qarabağ”la oyunlara baxmalıyıq. Hər iki qarşılaşmada xal itirdik.\nBu olmamalı idi. “Çelsi” və “Roma” onlarla hər iki oyunda qələbə qazandı. Bizim mübarizəni dayandırmağımızın səbəbkarı “Qarabağ”dır. Həmin oyunları düşünməsək və ya fikirləşsək ki, hər iki matçda xal almışıq o zaman hər şey başqa oalcaqdı”. Qafqazinfo\n"Arsenal"dan "Qarabağ"la oyundakı erməni təxri...\n“Mançester Siti” “Everton”u məğlub edib\n"Qarabağ"Avroliqaya vida etdi\nMoskvada minimal pensiya 448, Azərbaycanda 110 manatdır\nİlham Əliyev 2018-ci ilin idman yekunlarına hə...\nAvropa liqası: "Qarabağ"-dan vida oyunu\nÇempionlar liqasında qrup mərhələsi oyunları...\nVensan Kompani "Barselona" ya transfer edilə bilər


Venger De Byazini görüşə çağırdı » Sportnet.az\nTarix: 18-10-2021, 18:16 Baxış sayı: 527 Bölmə: Futbol / Milli komanda / Dünya futbolu / Slider / Göy\nFIFA-nın qlobal inkişaf şöbəsinin rəhbəri Arsen Venger dünya çempionatının iki ildən bir keçirilmə ideyasını müzakirə etməyi planlaşdırır.\nSportnet.az-ın "The Guardian" nəşrinə istinadən məlumatına görə, 71 yaşlı mütəxəssis bu məqsədlə bütün ölkələrin milli komandaları ilə onlayn konfrans təşkil edəcək. Venger 2024-cü ildən həyata keçirmək istədiyi ideya ilə əlaqədar təqvimdə islahatları da müzakirəyə çıxaracaq.\n1930-cu ildən keçirilməyə başlayan mundial II Dünya müharibəsi ilə əlaqədar, 1942 və 1946-cı illərdə istisna olmaqla, hər 4 ildən bir təşkil olunub. Qarşıdakı dünya çempionatları Qətərdə (2022), Kanada, Meksika, ABŞ-da (2026) olacaq.\nDünya çempionatı: Rzazadə finalda, 3 güləşçimiz üçün "bürünc" şansı - YENİLƏNDİ\nTarix: 5-11-2021, 20:30 Bölmə: Döyüş növləri / Güləş / Slider\nOzan Can Kökçü Azərbaycan millisində oynamaq istəmir?\nTarix: 1-11-2021, 17:21 Bölmə: Futbol / Milli komanda / Slider / Qırmızı\n"Mançester Yunayted"in yeni baş məşqçisi bilindi\nTarix: 25-11-2021, 19:51 Bölmə: Futbol / Dünya futbolu / Slider\nCerrard futbolçulara ketçupu qadağan etdi\nTarix: 18-11-2021, 17:43 Bölmə: Futbol / Dünya futbolu / Slider\nCOVID pasportu olmayanlar Azərbaycan çempionatına buraxılmayacaq\nTarix: 23-11-2021, 21:35 Bölmə: Döyüş növləri / Taekvondo / Slider / Qırmızı


İran rejiminin həbs etdiyi azərbaycanlı fəal Əfşar Mühibb vəsiqə qarşılığında zaminə buraxıldı – GADTB\nYanvar 20, 2022\t85 Baxış\nGADTB-nin Mətbuat Mərkəzinə daxil olan məlumata görə, İran rejiminin həbs etdiyi azərbaycanlı fəal Əfşar Mühibb nəhayət vəsiqə qarşılığında zaminə buraxılıb\nƏrdəbil sakini olan azərbaycanlı milli-mədəni fəal Əfşar Mühibb 19 yanvar axşam saatlarında 50 milyon tümən girov qarşılığında zaminə buraxılıb.\nQeyd edək ki, azərbaycanlı fəal yanvarın 2-də ailəsi ilə telefon dənışığında bildirmişdi ki, müstəntiqin onun azadlığa buraxılmasına dair məhkəmə qərarını icra etməməsinə etiraz olaraq aclıq aksiyasına başlayıb. O bir neçə gün sonra aclıq aksiyasını dayandırmışdı.\nDaha öncə azərbaycanlı milli-mədəni fəal Əfşar Muhibbin ailəsi rejimin Ərdəbildəki Ümumi və İnqilab Məhkəməsinin 3-cü şöbəsinə meüraciət edərək azərbaycanlı fəalın zaminə buraxılması üçün təyin edilən 50 milyon tümənlik vəsiqəni təqdim etmişdilər. Lakin rejimin məhkəmə rəsmilər buna qarşı çıxmışdılar. Xüsusilə həmin şöbənin rəisi Hatif Qasımzadə onlarla vəhşicəsinə davranmışdı.\nAzərbaycanlı fəal dekabrın 22-də günortadan sonra yaxınları ilə telefon əlaqəsi saxlayaraq, İran rejiminin Ərdəbildəki Ümumi və İnqilab Məhkəməsinin 3-cü şöbəsinin istintaq idarəsinə çağırıldıqdan sonra “Sistemə qarşı təbliğat aparmaqda” və “Hökumətə qarşı olan müxalif qrup və təşkilatların xeyrinə təbliğat fəaliyyəti aparmaq”da ittiham olunaraq rejimin Ərdəbildəki mərkəzi zindanına köçürüldüyünü bildirmişdi.\nAzərbaycanlı milli fəal həmçinin bildirmişdi ki, rejimin Ərdəbildəki zindanının karantin bölməsinə salınıb və zaminə buraxılması üçün 50 milyon tümənlik girov qərarı çıxarılıb.\nƏfşar Muhibbin telefon əlaqəsi zamanı həbs səbəblərini izah edə bilməyib. Lakin fəalın yazdığı məqalə və paylaşımlarının ittiham olunmasına səbəb olduğu güman edilir.\nƏfşar Muhibb bundan öncə 2021-ci il yanvarın 23-də iş yerindən çıxarkən rejimin ETTELAAT məmurları tərəfindən yaxalanmış və ETTELAAT təcridxanasına aparılaraq dindirilmişdi.\nAzərbaycanlı fəal yaxalanma və dindirilməsi barədə məhkəmə qərarı tələb etsə də, buna məhəl qoyulmamış və səbəb də açıqlanmamışdı.\nÖncəki GADTB başqanı sayın Əjdər Tağızadənin Türk Hareketi TV-də “Qazaxıstan, 20 Yanvar faciəsi və …” movzularda çıxışı- Video\nSonrakı Urmiyada avtobus sürücüləri etiraz aksiyası keçiriblər- Video


Reynaldo iradları qəbul etmədi, dedi ki...\n24 Yanvar 2015 12:52\nİki ildi "Qarabağ"ın şərəfini qoruyan Reynaldonun klub qarşısında xidmətlərini hamımız yaxşı bilirik. O, meydanda olanda hücum xəttindən arxayın olan Ağdam klubunun məşqçilər korpusu onun yoxluğunda çox çətinlik çəkir.\nAzərbaycan çempionatını demirik, amma avrokuboklarda bunu adi azarkeş də hiss edir. Cari mövsümdə Avropa Liqasının qrup mərhələsində mübarizə aparan “Köhlən atlar” bizə xeyli həyəcanlı, xoş anlar yaşatdı. Təəssüf ki, ən həlledici məqamda braziliyalı futbolçu “Qarabağ”a kömək edə bilmədi. Onun yoxluğunu qrup mərhələsinin son oyunlarında çox hiss etdik. Bunlar artıq keçmişdə qalıb. əsas odur ki, Reynaldo artıq sagalıb və komandasıyla birlikdə Antalyada təlim-məşq toplanışındadır. O, artıq yoxlama oyunlarından birində (Qarabağ - Sürix 1:1) qol da vurub.\nPublika.az oxuculara Reynaldonun hazırlıqla bağlı qısa müsahibəsini təqdim edir.\n- Komandada bizi hər şey qane edir. Zədədən sonra optimal formaya qayıtmaq üçün əlimdən gələni edirəm. Yenidən çempion olmaq, komandama fayda vermək istəyirəm.\n- Avropa Liqasının qrup mərhələsindəki son oyunlarda iştirak edə bilmədiniz. Həmin dövrdə hansı hissləri keçirdiniz?\n- Hər bir oyunu tribunadan izləmişdim. Hamı yaxşı oynamışdı. Qrupdan çıxmağımıza isə hakim səhvi mane oldu.\n- Oynadığınız matçlarda çox vaxt ötürmə vermədiyinizə görə azarkeşlər və mətbuat tərəfindən tənqid olunurdunuz. Bu barədə nə deyə bilərsiniz?\n- Əgər həmin oyunlarda qol vursaydım, heç kim elə deməzdi. Amma bir şeyi nəzərə almaq lazımdır ki, oyunun gedişində yanında kimin olduğunu dəqiq bilmirsən. Qapıçı ilə üz-üzə qalan futbolçu mübarizədən qalib çıxmağa çalışır. Sadəcə, bu istəyinə həmişə çata bilmir.\n- Bu mövsüm neçə qol vurmağı planlaşdırmısınız?\n- Əsas hədəf ölkə çempionu olmaqdır. Əlbəttə, çoxlu qol vurmağı da istərdim. Amma əsas məqsəd komandamla çempionluğu bayram etməkdir.\n- Vaxtilə Azərbaycanın ən yaxşı legioneri olan Reynaldonun indi geriləməsi nə ilə bağlıdır?\n- Mənə elə gəlir ki, oyun səviyyəm aşağı düşməyib. Hələ də qollar vururam. Hətta bir neçə qolum sayılmadı ("Sumqayıt"a vurduğu qolları nəzərdə tutur - red.). Avroliqanın qrup mərhələsində fərqlənə bilmədim. Amma bundan sonra daha çox qol vurmağa çalışacağam.\n- Artıq iki ildir Azərbaycanda oynayırsınız. Millimizə dəvət almaq üçün daha üç il burada çıxış etməlisiniz. Gözləyəcəksiniz?\n- İlk növbədə "Qarabağ"ın oyunlarına köklənmək istəyirəm. Əgər sonralar yenə məni Azərbaycan yığmasında görmək istəsələr, oynayaram.\n- Robert Prosineçki ilə bu barədə söhbətiniz olmayıb?\n- Belə bir təklif gəlməyib. Çünki hazırda klubumla təlim-məşq toplanışındayam.\n- Neçə il "Qarabağ"da çıxış etməyi düşünürsünüz?\n- "Qarabağ" məni isti qəbul etdi. Əgər burada yaxşı oyun sərgiləməyə davam etsəm, niyə də olmasın? Amma bunun üçün öz üzərimdə daha çox çalışmalıyam.\n- Öz üzərinizdə təzyiq hiss etmirsiniz?\n- Bizim futbolçulardan, məşqçilərdən daha böyük uğurlar gözləyirlər. Biz də azarkeşləri sevindirmək üçün daha yüksək nəticələrə imza atmaq istəyirik.


Cəmiyyətdən qopanlar, yoxsa dövlət kursuna sabotaj? – Səxavət Məmməd yazır – Yenicag.Az\nAna Səhifə Manşet Cəmiyyətdən qopanlar, yoxsa dövlət kursuna sabotaj? – Səxavət Məmməd yazır\nCəmiyyətdən qopanlar, yoxsa dövlət kursuna sabotaj? - Səxavət Məmməd yazır\nYeni Çağ Media Qrupu – Avqust 21, 2020 - 15:52\nBakıda rus hərbçilərinin duz-çörək, zurna-balabanla qarşılanması Azərbaycan ictimaiyyətində birmənalı qarşılanmadı.\nİnsanların sərt reaksiya verməsinin səbibi dünənin, bu günün işi deyil. Məsələyə lap geniş yanaşsaq, Rusiyanın Azərbaycana qarşı xüsusi bir düşmənçiliyi var. Nəinki Azərbaycanda, Ermənistanda, eləcə də beynəlxalq aləmdə də hər kəs bilir ki, Qarabağı ermənilər təkbaşına yox, məhz Rusiyanın yardımı ilə işğal edib. Deputat Elman Nəsirovun dediyi kimi Azərbaycan xalqı Rusiyaya düşmən deyil, Rusiya Azərbaycana düşmən kəsilib. Götürək 2016-cı ilin aprel döyüşlərini. Azərbaycan Müdafiə naziri Zakir Həsənov özü rəsmən bildirdi ki, döyüşləri Rusiyadan gələn zənglə dayandırıblar.\nBu qədər genişliyə ehtiyac yoxdur, bu bir yazının yox, kitabların mövzusudur. Gəlin, son baş verənlərə diqqət yetirək.\nHeç kimin gözləmədiyi halda və yerdən Ermənistan Tovuz istiqamətindən atəşkəsi pozdu. Tovuz istiqamətində bir neçə gün artileriya döyüşləri aparıldı. Torpaq itkisindən və torpaq alqısından söhbət getməsə də, Azərbaycanın çox dəyərli generalı şəhid oldu. Ölkə ayağa qalxdı, müharibə tələb edildi. Tovuz istiqamətində gərginlik başlayandan, Türkiyə istər prezident, istər nazir, istərsə də, deputatlar səviyyəsində Azərbaycanın yanında olacağını bəyan etdi. Döyüşlər bitər-bitməz Azərbaycan-Türkiyə Silahlı Qüvvələrinin birgə hərbi təliminə start verildi – “TurAZ Qartalı – 2020”. Onsuz da Azərbaycanda Türkiyə ordusuna rəğbət çox idi, son baş verənlərdən sonra Türkiyə hərbçilərinin Azərbaycana gəlişi insanlar tərəfindən sevinclə qarşılandı. Ancaq Rusiya gəmilərinin Bakıda qarşılanması ilə Türkiyə hərbçilərinin qarşılanmasını müqayisə etdikdə, türkiyəlilərin qarşılanmasında rəsmiyyət daha qabarıq görünürdü.\nAzərbaycanda bir çox ziyalılar, jurnalistlər və siyasətçilər Türkiyənin Azərbaycanda hərbi baza qurmasını da təklif etdilər. Təbii ki, bu fikir də birmanlı qarışlanmadı.\n“TurAZ Qartalı – 2020” hərbi təlimləri zamanı Türkiyənin Milli Müdafiə naziri Hülusi Akar da Azərbaycana səfər etdi. Tovuz istiqamətində gedən döyüşlər bir çox mətləblərə aydınlıq gətirdi.\nHəcmcə lokal olan döyüşlər Serbiya-Azərbaycan, Gürcüstan-Azərbaycan münasibətlərini ortaya qoydu. Bunlarla bağlı əlavə şərhə ehtiyac görümürəm, mətbuatımız çox geniş şəkildə işıqlandırıb. Məhz bu döyüşlərdən sonra ilk dəfə idi ki, Azərbaycan Prezidenti İlham Əliyev Rusiya Prezidenti Vladimir Putinə telefonla zəng edərək, iradını bildirdi.\nPrezident İlham Əliyevin Putinə telefonda, “Rusiyanın Ermənistana 8 reyslə 400 ton hərbi yük göndərməsi” iradı, Rusiyanın bu addımı ilə bağlı cəmiyyətdə narahatclıq və sulların səngimədiyi, ölkənin ictimai-siyasi gündəmini zəbt etdiyi bir ortamda rusların bu cür qarşılanıb, mediaya çıxarılması ən yaxşı halda bunu təşkil edənlərin cəmiyyətdən qopuqluğu, daha ağlabatanı isə dövlət kursunun sabotajıdır.\nÖlkə rəhbəri Rusiyaya iradını bildirir, cəmiyyətdə Rusiyaya qarşı bir aqresiya, bunun fonunda Hərbi Dəniz Qüvvələri Rusiya hərbi gəmilərini Bakıda duz-çörəklə qarşılayırlar, deputat Elman Nəsirov isə çıxıb açıqlama verir ki, Rusiya ilə münasibətlərin pisləşməsini istəyənlər avantürist adamlardır, Kremillə düşmənçilik yaransa, Qondarma Dağlıq Qarabağın müstəqilliyi tanınacaq. Ha ciddi adam olmadığını deyin, Elman Nəsirov Milli Məclisin deputatıdır. Elman Nəsirov da yaxşı bilir ki, Rusiya Azərbaycanın ərazi bütövlüyünü tanıyır, eləcə də Azərbaycan Rusiyanın. Elman Nəsirov onu da yaxşı bilir ki, Azərbaycanda heç kim Rusiyaya düşmənçilik etmir. Rusiya Azərbaycan və Ermənistana eyni səviyyədə yanaşsa, bərabər münasibət göstərsə, kimsə Rusiyaya düşmənçilik edər? Şəxsi fikrimdir, bu sözləri Elman Nəsirov özü yox, ona dedirdildiyinə inananlardanam.\nDuz-çörəyin Qafqazda çox önəmli mənası var. Duz-çörəklə hər adam qarşılanmaz. Sənin torpaqlarının işğal olmasında əli olan, prezident səviyyəsində Ermənistana 8 reyslə 400 ton hərbi yük göndərməsi iradı tutulan ölkənin hərbi gəmisi duz-çörəklə, rəqslə qarşılanmamalı idi. Bu addımı atan şəxslər həm cəmiyyətini, həm də dövlət kursunun əksinə getməyi göz önünə alacaq dərəcədə haralarasa bağlıdırlar.


“Turan”ın (hazırkı “Turan Tovuz”) baş məşqçisi olmuş Naci Şensoy Qol.az saytına müsahibə verib.\n2002-2003, 2004-2005 və 2012-ci illərdə Azərbaycan təmsilçisini çalışdıran 64 yaşlı türk mütəxəssis suallarımızı belə cavablandırıb:\n- Naci bəy, bir neçə gün əvvəl “Turan Tovuz”un uzun fasilədən sonra Premyer Liqaya qayıdacağı rəsmiləşdi. Bu haqda nə düşünürsünüz?\n- Əvvəlcə onu deyim ki, çox şad oldum. Bunu gecikmiş bir qərar saymasaq, çox sevindirici xəbərdir. Bir tərəfdən “Turan Tovuz”sevərlər üçün xeyirli olsun deyirəm və onlara güclülər dəstəsində uğurlar arzu edirəm. Digər tərəfdən də Azərbaycan futbolu üçün xeyirli olsun deyirəm. Çünki “Turan Tovuz”un Azərbaycan futboluna faydası əvvəlki kimi yenə də böyük olacaq. Ona görə də belə vacib qərara görə AFFA-nı təbrik edirəm. Çünki əhalisi 8-9 milyon olan bir ölkədə futbol sevgisini bütün rayonlara yaymağın faydasını ən qısa müddətdə görəcəklər. Azərbaycan Premyer Liqasında 8 komanda yarışırdı. Bu da ölkə futbolunun inkişafı üçün düzgün yanaşma deyildi.\n- Hazırda “Turan Tovuz” baş məşqçi axtarışındadır. Sizə təklif gəlsə, komandanı yenidən çalışdırmaq istəyərsiniz?\n- Niyə də yox?! Hər şeydən əvvəl mən 15 il əvvəl Türkiyədə ilk dəfə UEFA-nın PRO kateqoriyasını almış məşqçiyəm. Həm də “Turan Tovuz”a 3 dəfə baş məşqçilik etmişəm və hər dəfə uğur qazanmışam. Ona görə də “Turan Tovuz” azarkeşləri məni çox sevir. Biz onlarla Leyli və Məcnun kimi idik. Ona görə də əgər şərait və imkanlar uyğun gələrsə, yenidən “Turan Tovuz” azarkeşləri ilə əvvəlki günləri yaşamaq məni həyəcanlandırar.\n- Amma indiki halda çətin ki, şərtlər uyğun gəlsin. Çünki klubun maliyyə vəsaiti azdır, “Turan Tovuz”a AFFA-dan başqa sponsorluq edən də yoxdur...\n- Dediyim kimi, əgər mənə rəsmi təklif gəlsə və hər iki tərəf üçün şərtlər uyğun olsa, hər şey danışıla bilər. “Turan Tovuz” azarkeşlərinə məni komandada görmək istədiklərinə görə təşəkkür edirəm. Gəlin evlənir, toy edirlər. Amma o, atın üstündə olanda belə “Ya Nəsib” deyir (gülür).\n- Naci bəy, hazırda işsizsiniz?\n- Bəli, işsizəm.\n- Bəs, təkliflər var?\n- Bəzi məşqçilərlə, menecerlərlə danışıqlar gedir. Amma hazırda konkret bir rəsmi təklif yoxdur. Amma mütləq, çox yaxın zamanda olacaq.\n- “Qarabağ” bir neçə gün əvvəl Premyer Liqada çempionluğunu rəsmiləşdirdi. Bu barədə nə deyə bilərsiniz?\n- Təbrik etməkdən başqa nə deyə bilərəm ki? “Qarabağ” rəhbərliyinin ölkənin tanınması üçün gördüyü işləri Azərbaycan Mədəniyyət və Turizim Nazirliyi milyonlar yatırsa belə, bacara bilməzdi. Qarabağın işğaldan azad olunmasında belə futbolun gücü özünü göstərib. Çünki bütün düynanın yaddaşına Qarabağ torpaqlarının Azərbaycana aid olduğu həkk edilib.\n- “Qarabağ”dan Çempionlar Liqasında nə gözləmək olar?\n- Təbii ki, asan deyil. Amma Qurban Qurbanov artıq beynəlxalq bir məşqçidir və bu qədər uğur qazanandan sonra hansı addımı atacağını çox yaxşı bilir. Azərbaycan futbolsevərləri ona etimad etsin, güvənsin, bəsdir.


Rəsmi açıqlama: “Bakıda qəbir yerləri üçün 63 manat rüsumdan başqa ödəniş tələb olunmur” - Report.az\n3 Aprel, 2018 09:33\nBakı Şəhər Əhaliyə Vətəndaşlıq Xidməti Tresti açıqlama verib\nBakı. 3 aprel. REPORT.AZ/ “Bakıda qəbiristanlıqlarda qəbir yerləri üçün təyin olunmuş dövlət rüsumu var. Dövlət rüsumu müsəlman qəbirləri üçün 63 manat, qeyri-müsəlman qəbirləri üçün isə 79 manat təşkil edir”.\nBunu “Report”a açıqlamasında Bakı Şəhər Əhaliyə Vətəndaşlıq Xidməti Trestinin baş mühəndisi Sabir Həsənov deyib.\nO bildirib ki, rüsuma tikinti materialının qiyməti daxil deyil: “Tikinti materialını ya biz alıb veririk və pulunu alırıq, ya da bunu mərhumun yaxınları edir. Tikinti materialının tərkibinə 58 ədəd mişar daşı, 3 kisə sement, 6 ədəd Əlhəd daşı, qum və fəhlə pulu daxildir. Ümumi məbləğ bazar qiymətinə görə təyin edilir”.


Xudaferin.eu AZƏRTAC -a istinadən xəbər verir ki, publisist Eren Umurbilirin qələmə aldığı “Azərbaycanın qeydləri: ermənilərlə birlikdə yaşamağın yolu açılırmı?” sərlövhəli məqalədə deyilir ki, Xocalı soyqırımı zamanı ermənilər tərəfindən atası, əmisi, nənəsi, xala və bibilərini amansızcasına qətlə yetirilən Samirə Hüseynova həmin dəhşətləri 12 yaşı olanda görüb. İndi o kimya müəllimi olaraq məktəbdə çalışır və ən böyük arzusu Xocalıda yaşanan dəhşətlər barədə dünya ictimaiyyətini məlumatlandırmaqdır. Yuxarıdakı sətirlərlə sülhün və birgə yaşayışın çətinlikləri barədə aydın təsəvvür yaratmağa çalışan müəllif Eren Umurbilir sonra müsahibinin fikirlərini belə təqdim edir: “Bu ağırlıqlar insanın dünyasını alt-üst edir. Psixoloqa nə qədər müraciət etdimsə də, yaşananları həyatımdan çıxara bilmirəm. Biz Xocalıya yenidən dönəcəyik və o zaman orada erməni görmək istəmirəm. Xocalıdan 47 qohumum var, onların da heç biri istəmir”.


Əsas səhifə / Koronavirus / Yeddi günlük təcrid müddəti başa çatmış xəstələr sonrakı bir həftə ərzində də maska taxmalıdırlar\nKoronavirus Vaksinasiya Xəbərlər\nYeni növ koronavirus (COVID-19) infeksiyasının “omikron” ştamı Azərbaycanda son həftələrdə aşkar edilsə də, Avropa ölkələrində iki aydan çoxdur ki, geniş yayılıb. “Omikron” bir sıra ölkələrdə dominant ştamdır. Həmin mutant variantın yoluxduruculuq xüsusiyyəti yüksək olsa da, xəstəliyin gedişatı, adətən, zəif olur. Ona görə də COVID-19 xəstələrinin təcrid müddəti bir çox ölkələrdə, eləcə də Azərbaycanda 14 gündən 7 günə azaldılıb. Hesab edilir ki, 7 günlük təcrid müddəti kifayətdir. Azərbaycanda təcrid müddəti yalnız yerli ekspertlərin fikirləri deyil, beynəlxalq təcrübə də əsas götürülərək azaldılıb. Lakin təcrid müddəti başa çatmış vətəndaşlar arxayın olmamalı, sağlamlıq vəziyyətlərinə diqqət etməlidirlər. Onlar 7 gün başa çatdıqdan sonra da bir həftə ərzində tibbi maska taxmalıdırlar. Xəstənin 7 gündən sonra da müəyyən simptomları qalıbsa, qızdırmadan əziyyət çəkirsə, evdə oturmalı və özünü təcrid etməlidir.\nBu fikirləri AZƏRTAC-a açıqlamasında hepatoloq-infeksionist Mərdan Əliyev deyib.\nHəkim-mütəxəssis bildirib ki, ölkədə vaksin olunanların, eləcə də xəstəliyə yoluxub sağalanların sayının kifayət qədər olması nəzərə alınmalıdır: “Yəni, həm təbii, həm də süni immunizasiya olunanlar çoxdur. Bu isə kollektiv immunitetin formalaşması üçün əhəmiyyətlidir. Bu faktor da karantin müddətinin azaldılmasına səbəb ola bilər. Digər tərəfdən isə bu, “omikron” variantı ilə əlaqəlidir. Həmin ştama yoluxma sürətli olsa da, ağırlaşma halları, adətən, müşahidə edilmir. “Omikron”la yoluxan xəstələrdə infeksiya sürətli yayılsa da, qısa müddətdə sonlanır. Əksər hallarda xəstələr 7-10 gün müddətində sağalırlar. Araşdırmalar müəyyən edib ki, “omikron” ştamı ilə yoluxanlarda xəstəliyin yoluxduruculuq müddəti, adətən, 1 – 3 gün davam edir, 7 gündən sonra isə xəstə digərlərini ümumiyyətlə yoluxdurmur. Təcridin həm iqtisadi, həm də sosial çətinlikləri var. İşə 14 gün gedə bilməyən vətəndaşlarda bəzi hallarda psixoloji gərginlik yaranır, onların işə adaptasiyası da çətinləşir. Ona görə də reallıqları nəzərə alınaraq, təcrid müddətinin azaldılması mühüm addımdır”.\nQeyd edək ki, Azərbaycanda COVID-19-un “omikron” ştamı yanvarın 10-da qeydə alınıb. Yanvarın 24-dən etibarən isə COVID-19 PZR test nəticəsi “müsbət” olan şəxslərin və onların müəyyən olunmuş “sıx təmaslı”larının təcrid müddəti 14 gündən 7 günə endirilib.


Azərsığorta — Vikipediya\nAzərbaycan Respublikası Dövlət Sığorta Kommersiya Şirkəti və ya qısaca Azərsığorta\n1917-ci il inqilabına qədər Rusiya imperiyasının tərkibində olan Azərbaycanda bir çox dövlətlərin – Rusiya, Almaniya, İngiltərə və başqa dövlətlərin sığorta cəmiyyətləri var idi.\n1918-ci ilin 28 may tarixində Şərqdə ilk olaraq Azərbaycan Xalq Cumhuriyyəti yaradıldı. Lakin 1920-ci il 29 aprelində XI Qırmızı Rus Bolşevik Ordusu tərəfindən Azərbaycan Xalq Cümhuriyyəti işğal olundu. Demokratik Respublika devrildi. Azərbaycan Sovet Sosialist Respublikası Zaqafqaziya Sosialist Federativ Sovet Respublikası tərkibində elan olundu və SSRİ-nin tərkibinə 1920-ci ildə daxil edildi. Dövlət sektorunda müəssisələrin maliyyə və əmlakının mühafizəsi məqsədi ilə 1921-ci ildə Moskvada SSRİ-i Maliyyə Xalq komisarları tərkibində Dövlət Sığorta İdarə edilməsi yaradilmışdır.\nDövlət Sığorta sisteminin yaradilması böyük şəbəkə filiallarının və bütün SSRİ ərazisində nümayəndəliklər qurulması nəzərdə tutuldu. 1921-ci il 21 oktyabrda Azərbaycan Sovet Sosialist Respublikasında yerli Dövlət Sığorta İdarəsi yaradıldı. Bütün SSRİ Dövlət Sığorta İdarələri böyük şəhərlərdə və respublikanın rayonlarında, regionlarda, vilayətlərdə geniş filiallar şəbəkəsinə malik oldular. Azərbaycan SSR-ın Dövlət Sığorta İdarəsi Bakı şəhəri üzrə 11 filiala, şəhər və rayonlarında isə 80 filialdan ibarət təşkil edilmişdir.\n20 sentyabr 1991-ci ildə Azərbaycan Respublikasının Maliyyə Nazirliyi yanında fəaliyyət göstərən Dövlət Sığortası İdarə heyəti bazasında Azərbaycan Respublikası Dövlət Sığorta Kommersiya Şirkəti yaradılıb və Akif Kərimov sədr təyin edilib.\n13.01.1993–cü ildən 13.03.2020-ci ilə qədər şirkətə azərbaycanlı iqtisadçı Məmməd Məmmədov rəhbərlik edib.\nŞirkətin Baş ofisi Bakı şəhərində yerləşir.\nŞirkət Respublika daxilində və bir sıra xarici Şirkətlərlə təkrar sığorta müqavilələrinin bağlanması və onların yerləşdirilməsi üzrə müxtəlif sahələrdə işlər görür.\n↑ Azərbaycan Respublikası Dövlət Sığorta Kommersiya Şirkətinin yaradılması haqqında\n↑ İdarə heyətinin sədri: Məmmədov Məmməd Əhməd oğlu\nAzərsığortanın rəsmi saytı\nMənbə — "https://az.wikipedia.org/w/index.php?title=Azərsığorta&oldid=6277838"\nBu səhifə sonuncu dəfə 10 yanvar 2022 10:53 tarixində redaktə edilib.


Azərbaycan türkləri ilə eyni dil qrupunu bölüşən salarlar kimlərdir? – Baku Network-Baku International Policy and Security Network\nComments Off on Azərbaycan türkləri ilə eyni dil qrupunu bölüşən salarlar kimlərdir?\n2017-ci ildə Moskvada nəşr olunan AMEA-nın Arxeologiya və Etnoqrafiya İnstitutunun kollektiv monoqrafiyası olan “Azərbaycanlılar” kitabında türk dilinin oğuz qrupunun tərkibində təsnif olunan dillərdən Azərbaycan dili ilə yanaşı Türkiyə türkcəsi, Krım türk dili, türkmən, qaqauz və salar dilləri verilmişdir. Qeyd olunan monoqrafiya Rusiya Elmlər Akademiyasının məşhur “Xalqlar və mədəniyyətlər” çoxcildlik seriyasına daxildir və bu seriya dünya miqyasında xalqların etnoqrafiyası ilə bağlı fundamental tədqiqatlardan biri hesab olunur. Diqqətimizi çəkən məqam Türk dilinin oğuz qrupuna salar dilinin aid edilməsi olmuşdur. Çünki Azərbaycan dilinin də daxil olduğu Oğuz dil qrupunun əhatə dairəsi ayrı-ayrı tədqiqatçıların təsnifatında cüzi fərqlərlə də olsa ümumilikdə müəyyən edilmişdir. Hazırda Çində yaşayan və ölkədə rəsmi olaraq tanınan 56 etnik qrupdan biri olansalarlaraisə müasir dövr tədqiqatlarda daha az diqqət edildiyindən, Oğuz dil qrupunun təsnifatında bu cür yanaşmanın daha dərindən tədqiq edilməsi geniş ictimaiyyət üçün faydalı olar.\nTürkoloji tədqiqatlarda Türk dil ailəsinin coğrafi amil nəzərə alınmaqla təsnifləşdirilməsi də mövcud elmi yanaşmalardan biridir. Bu mənada 2019-cu ildə Beynəlxalq Türk Akademiyası tərəfindən Darxan Kıdırəli və Qaybulla Babayarın müəllifliyi ilə çap olunan “Ortaq Türk Tarixi” dərsliyində müasir türk dilinin təsnifatında Qıpçaq qrupu Türk dilinin Şimal-Qərb qoluna, Oğuz qrupu Cənub-Qərb qoluna, Qarluq qrupu Cənub-Şərq qoluna aid edilmişdir. Yeri gəlmişkən, bu dərslik Türkdilli Ölkələrin Əməkdaşlıq Şurasının dövlət başçılarının Zirvə Görüşünün qərarına uyğun olaraq ümumtəhsil məktəblərinin 8-ci sinifləri üçün tədris olunmaq üçün nəzərdə tutulmuşdur. Bu isə Türk dünyası ölkələrinin daha da yaxınlaşması istiqamətində atılmış ən ciddi addımlardan biridir. Kitabda türk xalqları arasında salarlar sarı uyğurlarla bir qrupda təsnifləşdirilir və müvafiq olaraq Qarluq qrupunun (türk dilinin Cənub-Qərb qolunun) Şərq yarımqrupuna aid edilirlər. Türkmənistanda isə salarlar digər türksoylu etnik birliklərlə bərabər Çin türkmənləri adlandırılırlar.\nÇin Xalq Respublikasının “Xunhua Salar Muxtar bölgəsi” və ətraf vilayətlərdə yaşayan salarlar əksər türkoloji tədqiqatlarda sarı uyğurlarla bərabər təsnif olunurlar. Qeyd etməliyik ki, Çində rəsmi olaraq tanınan 56 etnik qrupdan 7-si türk əsillidir. Bunlar uyğur, qazax, tatar, sarı uyğur, salar, qırğız və özbək türkləridir. Göründüyü kimi salarlar və sarı uyğurlar (bəzən yuğurlar adlandırılırlar) ayrı-ayrı türk etnik qrupları kimi tanınmışdır. Bu 7 türk toplumundan yalnız salarlar oğuz dil qrupuna aid edilir. Salarların ayrıca qrup olaraq təsnif edildiyi azsaylı mənbələrdən biri kimi Türkiyə Dəyanət Vakfının nəşr etdiyi “İslam Ensiklopediyası”nı qeyd etmək olar. Bu ensiklopediyada salar dili ayrıca dil olaraq qeyd edilib və sarı uyğurlarla dilin xüsusiyyətlərinə görə kifayət qədər fərqliliklərin olması göstərilib. Say baxımından da salarlar daha çoxsaylıdırlar. Belə ki, 2010-cu ildə Çində əhalinin siyahıya alınması məlumatlarına əsasən salarların sayları 130 min nəfər, sarı uyğurlar isə 14 400 nəfər olaraq qeydə alınmışdır. Bundan başqa hər ikisi antropoloji cəhətdən monqoloid irqinə mənsub olan sarı uyğurlar buddizmə, salarlar isə İslam dini inancına sahib olduqlarına görə müəyyən fərqliliklər nəzərə çarpır.\nÜmumilikdə Türk dilləri ailəsinin təsnifatında coğrafi prinsip əsasında yanaşmanın ən yaxşı nümunələrindən birini Rusiyalı alim, məşhur türkoloq Nikolay Baskakov (1905-1995) vermişdir. Onun təsnifatında türk dilləri Qərbi və Şərqi Hun qoluna ayrılmaqla iki qrupa ayrılır. Şərqi Hun qolu özü 2 altqrupa bölünür ki, bunlardan da biri “uyğur-oğuz” alt qrupudur. N.Baskakov sarı uyğur dilini (müvafiq olaraq salar dilini) bu alt-qrupa aid etmişdir və fikrimizcə, bu yanaşmanı ən dolğun təsnifatlardan biri hesab etmək olar. Ümumilikdə Oğuz qolunun daha çox Qərb türklərini əhatə etdiyini nəzərə alsaq, coğrafi cəhətdən Şərqdə – Çində yaşayan türkdilli etnosun bu qrupa aid edilməsi azsaylı nümunələrdəndir. Qeyd etməliyik ki, 1970-ci ildə ərəb əlifbasından latın əlifbasına keçid edən salar dilinin xüsusiyyətlərinin öyrənilməsi dilçi alimlərin imkanlarını daha da asanlaşdırır. Salar dili lüğət tərkibi və morfoloji xüsusiyyətlərinə görə Azərbaycan türkcəsi ilə yaxınlığı ilə seçilir.\nTarixi mənbələrdə salur (yaxud salar) adınatürk dilləri haqqında ilk ensiklopedik mənbə olan Mahmud Kaşğarlının “Divanü lüğət-it-türk” əsərində rast gəlinir. Əsərdə oğuz tayfalarının arasında salğur və ya salur adı oğuz türklərinin adı çəkilmişdir. Bundan başqa oğuz tayfalarının həyatını əks etdirən “Dədə Qorqud” dastanında Salur Qazan xandan bəhs olunur. 24 oğuz boyundan biri olan salurlar ilə hazırkı salar türkləri arasında əlaqənin tədqiqatçılar tərəfindən araşdırırlmasına ehtiyac vardır.\nBeləliklə, Azərbaycan türkcəsi ilə eyni dil qrupunda olan salarlarla bağlı qısa bir araşdırma onu deməyə əsas verir ki, 1000 ildən çox bir tarixi dövrdə coğrafi cəhətdən digər Oğuz qrupu təmsilçilərindən tam ayrı və qarşılıqlı əlaqə olmadan yaşamalarına baxmayaraq salarlar dil xüsusiyyətlərinə görə xüsusi bir fərqlilik daşımırlar. Bu mənada Dədə Qorqud dastanındakı “iç Oğuz” və “dış Oğuz” anlayışlarını da bu aspektdən qiymətləndirmək olar. Bu isə bir daha bütün Avrasiya coğrafiyası boyu “Böyük Çöl” və ya “Bozqır” landşaftı daxilində türklərin gəlmə olmadığına dəlalət edir. Belə ki, Altayda, Çində, Kiçik Asiyada yaxud Qafqazda yaşayan müxtəlif Oğuz tayfalarınıntarixi zaman kəsiyində həm Şərqdən-Qərbə, həm də Qərbdən-Şərqə ayrı-ayrı vaxtlarda axınları olmuşdur. Ancaq hər iki halda Bozqırın həm Şərqində, həm də Qərbində daimi yaşayan və bu axınlarda iştirak etməyən oğuz tayfaları da olmuşdur və salarları da onlardan biri hesab etmək olar.\nYekunda mövzunun daha geniş anlamda davamı olaraq bir digər məqama da diqqət çəkmək istərdim. Fikrimizcə, geniş auditoriya üçün ümumilikdə türk xalqları ilə bağlı kütləvi ensiklopedik nəşrin ortaya çıxmasına zərurət vardır. Doğrudur türkdilli ölkələrin hər birində bu istiqamətdə çoxsaylı tədqiqat və nəşrlər vardır. Bu mənada Astanada yerləşən Beynəlxalq Türk Akademiyası tərəfindən ümumi türk irsinin öyrənilməsi və kütləvi nəşrlərdə təbliğatı ilə bağlı aparılan işlər xüsusi əhəmiyyət daşıyır. Bundan əlavə geniş ictimaiyyətin məlumatlandırılması və aparılan tədqiqatların sistemləşdirilməsi baxımından elektron informasiya resurslarının yaradılması istiqamətində də müəyyən təşəbbüslər vardır. Bu baxımdan Azərbaycan Respublikasının Prezident Kitabxanası tərəfindən “Türk xalqlarının kitab abidələri. Elektron kitabxana” (turklib.az) adlı elektron resursun yaradılması da təqdirəlayiq addımdır. Bununla belə universal tipli “Türk Ensiklopediyası”nın ərsəyə gəlməsi olduqca əlamətdar bir addım olardı. Məlumdur ki, dünyada universal tipli “Britannika Ensiklopediyası”, “Çin Ensiklopediyası”, “Yəhudi Ensiklopediyası”, “İslam Dünyası Ensiklopediyası” və digər bu kimi nəşrlər ən çox müraciət və istinad edilən mənbə hesab olunurlar. Qeyd olunanları nəzərə alaraq ayrı-ayrı tədqiqatçıların təsnifatında fərqli təsnif edilən Türk dil ailəsinə vahid sistemli yanaşmanın ortaya qoyulması baxımından belə bir ensiklopediyanın hazırlanması elmi dairələr və eləcə də geniş oxucu auditoriyası üçün olduqca faydalı olar.


Köpüklü Avtomatik Yanğın Söndürmə Sistemləri\nAvtomatik köpüklü söndürmə sistemləri əsas etibariylə köpüklü sprinkler sistemi, köpüklü yanğın dolabları, tank söndürmə sistemi, köpüklü monitor sistemi, köpük generatoru kimi söndürmə sistemlərində istifadə olunur. Köpüklü söndürmə sistemləri tank tarlalarında, neft kimya təsislərində limanlarda təyyarə anqarlarında daha çox istifadə edilməkdədir.\nSulu Avtomatik Yanğın Söndürmə Sistemləri\nSu asand əldə edildiyi, davamlılığı və ucuzluğu ilə yanğın söndürmədə ən təsirli və ən çox istifadə edilən söndürücü olaraq hər zaman yerini qoruyacaqdır.\nFM-200 Qazı ilə Avtomatik Yanğın Söndürmə Sistemləri\nHəyata keçirilməsi və istifadə edilə bilən olmasında ən əsası, maye şəklindəki qazın, püskürmə yolu ilə sərbəst buraxılması nəticəsində buxarlaşaraq qorunacaq həcmdə yanıcı səth üzərində bir təbəqə meydana gətirərək yanmanı əngəlləməsidir.\nNovec 1230 Qazı ilə Avtomatik Yanğın Söndürmə Sistemləri\nNovec 1230 bu gün dünyada bir çox beynəlxalq standart və təşkilatlar tərəfindən qəbul edilmiş tərcih edilən alternativ söndürmə sistemi olmuşdur. Bu söndürücü sistem yüksək insan güvənliyi və üstün söndürmə performansı saxlayaraq, eyni zamanda çevrəyə minimum təsir etməkdədir.\nSisli Avtomatik Yanğın Söndürmə Sistemi